
SINTEZA CURSULUI 


Prolegomena 


Etologia (gr. ethos = morav, obicei, atitudine) este o ramură a ştiinţelor psiho-sociale care 
studiază comportamentul animal (deosbit profund de cel uman) şi uman (iniţial, etologia avea ca 
obiect exclusiv comportamentul animal). Includerea în obiectul aceleaşi ramuri ştiinţifice — 
etologia — a comportamentelor ființelor din cele două domenii atât de diferite, cel animal şi cel 
uman, o considerăm total nepotrivită, păgubitoare chiar, dacă judecăm lucrurile din perspectiva 
devenirii lumii materiale şi spirituale. Comportamentele animal şi uman —în esnţa lor- nu sunt 
decât mijloace (modalităţi) de adaptare secvenţială la un mediu mereu variabil. Dacă, începând 
cu Konrad Lorenz (ca să ne referim la cel mai fervent susținător al ideii), caracterul ereditar al 
comportamentelor urmărea înocularea ideii de continuitate (şi nu numai!) între lumea animală şi 
cea umană, în baza celor mai recente cercetări ştiinţifice, ne simţim, moralmente, obligaţi să 
respingem cu vehemenţă o astfel de opinie. Lumea umană nu este „un altfel” de lume animală 
(prea ne domină definiţia dată omului de către stagirit!), ci „un altceva” decât aceasta! Or, tocmai 
acesta este motivul esenţial pentru care am denumit disciplina de care ne ocupăm — Etologie 
comparată (sintagmă, de asemenea, mai puţin potrivită!): să evidenţiem deosebirile fundamentale 
dintre comportamentul animal şi comportamentul uman; la rigoare, ar fi trebuit să vorbim despre 


două discipline: Etologia animală (bio-psihologică) şi Etologia umană (bio-psiho-socio-culturală). 


Ar putea fi adusă obiecţia -desigur, pertinentă- că procesele şi fenomenele de ordin 
superior (specifice lumii umane) pot fi mai bine şi mai uşor înţelese dacă se porneşte de la 
cunoaşterea proceselor şi fenomenelor de acelaşi gen, dar mai simple, aflate mai jos pe scara 
devenirii (specifice lumii animale). Nimeni nu poate contesta avantajul unui asemenea demers, cu 
condiția să se demonstreze că devenirea lumii vii urmează un drum rectiliniu, o magistrală 
caracterizată de continuitate. Ne-o dovedeşte Levi-Strauss, printre alţii: pentru a înțelege 
societatea umană actuală, el coboară la societatea totemică, arhaică. Da, dar el a înţeles corect că 
societatea totemică era tot o societate umană, şi nu de alt gen; acesta este motivul pentru care 


Levi-Strauss nu a coborât la legităţile specifice animalelor-zise “sociale” (albine, termite etc. care 


nu au nimic comun cu « socialul » uman). Meritul lui constă tocmai în aceea că a înţeles cât de 


gravă poate fi greşala extrapolării legităţilor dintr-o lume în alta. 


Comportamentul (potrivit Dicţionarului de Psihologie Larousse 2000) reprezintă 
“conduita unui subiect luat în considerare într-un anumit mediu şi într-o unitate de timp dată.” 
(subl.n.C.S). Chiar şi din această definiție putem înţelege că este exclusă determinarea genetica a 
comportamentelor (animale sau umane). Într-o altă exprimare, comportamentul reprezintă 
« ansamblul manifestărilor obiective ale animalelor şi oamenilor prin care se exteriorizează 
(parţial, adăugăm noi — C.S) viaţa psihică » (şi raţională, în cazul omului, n.n.C.S). Mai sucecint , 
şi mai corect (ceea ce nu contrazice esenţa definiţiei de mai sus, ci o explicitează), 
comportamentele trebuie considerate ca « modalități (mijloace) adaptative, atât în cazul lumii 
animale, în cadrul căreia operează motivații de ordin bio-psihologic, cât şi în cazul lumii raţionale 
(umane), în cadrul căreia operează motivații de ordin bio-psiho-socio-cultural. Etimologic, 
termenul « adaptare » înseamnă « pentru, la, către etc. » (ad) şi « potrivit, adecvat, corespunzător 
etc. » (apt) (apt pentru). Având ca finalitate adaptarea la mediu, mediu care este mereu altul, sau 
altfel, se deduce că programul gentic (ereditatea), inflexibil şi imuabil, nu poate decide asupra 
modului de realizare a comportamentelor individuale ! Dacă ar fi să admitem “ad literam” aceste 
definiţii (care conferă caracter ereditar comportamentelor), atunci s-ar impune ca psihoterapia, ca 
să nu ne referim la zone mai profunde ale psihologiei, să fie considerată o impostură. Aceasta 
întrucât conţinutul intrapsihic în întregul său, Eu-l interior, nu se manifestă niciodată obiectiv şi 
în întregime în exterior sub formă de comportamente -Eu-l exterior sau persona. Întotdeauna, cel 
din urmă îndeplineşte rolul de mască (persona) ce ascunde, sublimează sau inversează chiar — în 
consecinţa procesului de învăţare - măcar o bună parte din conţinutul real al celui dintâi. Unui 
asemenea rol nu trebuie să i se atribuie în mod necesar un caracter negativ, reprobabil, ci, 
dimpotrivă, unul, de regulă, pozitiv, capabil să facă posibilă convieţuirea în cuplu, grup şi 
societate.Dacă avem « obligaţia », din acest unghi de privire, să gândim tot ceea ce spunem, 
aceasta nu înseamnă că e oportun să spunem întotdeauna şi oriunde tot ceea ce gândim ! Pentru că 
nu trebuie să neglijăm un adevăr de multă vreme cunoscut: „suntem stăpânii vorbelor pe care nu 


le-am spus şi sclavii vorbelor deja rostite ! ,, 


Dacă actele comportamentale nu pot fi determinate genetic, ci doar învăţate, se impune să 
facem câteva precizări cu privire la învăţare, ţinând cont că aceasta poate să fie nemijlocită 
(obţinută prin experienţă individuală directă) sau mediată (educaţie familială, şcolară, stradală, 


socială - în general - sau obţinută din lecturi, filme etc.). 


Trebuie să ţinem cont, în primul rând, de faptul că trăirea (termen ce îl excede prin 
conţinut pe acela de viețuire) nu se desfăşoară într-o secţiune a timpului, adică nu doar în clipa 
prezentă, ci într-un segment temporal care cuprinde, deopotrivă şi concomitent, trecutul, 
prezentul şi viitorul. În al doilea rând, că, în baza aceluiaşi raționament, mediul în care se 
manifestă un anumit comportament nu este unul omogen, dat la un moment anume, ci el 
reprezintă “sinteza” amintirilor, percepţiilor, asocierilor, semnificaţiilor şi raţionamentelor 
izvorâte din viaţa deja trăită, din cea prezentă şi din cea proiectată a subiectului considerat 
(aspirații, idealuri). În al treilea rând, că viaţa psihică a unui subiect, de cele mai multe ori, nu se 
exteriorizează obiectiv, ci dimpotrivă şi, din acest motiv, ea trebuie sondată şi adusă la 


“suprafaţă” de către subiectul însuşi, prin tehnici speciale aplicate de terapeut. 


CUPRINS 


I.Cauzalitate şi motivaţie în etologie. Ereditate si cauzalitate. Cauze eficiente şi 
cauze declanşatoare. Motivația în contextul cauzalităţii. Originile şi tipurile 
motivaţiei. Rolul factorului genetic. 

II.Finalitatea actelor comportamentale. Homeostazia la niveluri joase ale 
entropiei, ca parametru ce caracterizează starea globală (bio-psihologică) a fiinţei 
animale şi starea globală (bio-psiho-socio-culturală) a fiinţei raţionale. 

III.Instinct şi învăţare: continuitate (ereditatea ca fond de influenţă) şi 
discontinuitate (învățarea ca mod de determinare) în formarea 
comportamentelor. 

IV. Bazele biologice ale instinctelor: pattern-uri preformate în ontogeneză. 

V. Învăţare prin condiţionare. Fondul genetic al învăţării. 


VI. Factori ce condiţionează comportamentul uman. Rolul geneticii. 


VII.Categorii de comportamente umane.  Coloratura genetică a 


comportamentelor. 


I.Cauzalitate şi motivaţie în etologie 


a. Conceptul de cauzalitate 
b. Tipuri de cauze 
c.  Cauzalitate şi motivaţie 


d. Tipuri de motivatii umane 


Un obiect sau un proces se numeşte cauză atunci când precede şi produce cu necesitate 
un alt obiect sau proces denumit efect. ( Cu stupoare am constatat, la un logician de prestigiu — 
este vorba despre von Wright, 1995-, punerea efectului înaintea cauzei, caz considerat de el ca 
unic în realitate, ceea ce, considerăm noi, reprezintă o eroare de gândire şi nu una de limbaj). Atât 
în plan fenomenologic, cât şi în plan noumenologic, comportamentul este un fenomen cauzal, 
dând termenului « cauză » un înţeles mai general decât i-a dat Descartes (la ale cărui idei generale 


subscriem cu convingere, având argumente !). 


Mai mult decât în oricare alt domeniu, în etologie trebuie să facem distincţie între tipurile 
de cauze, cu atât mai mult cu cât, în această zonă ştiinţifică, interpretările eronate pot conduce la 
grave consecinţe negative. Din perspectiva celor ce ne interesează, cauzele pot fi împărțite în 
două mari categorii: cauze eficiente şi cauze declanşatoare. Pentru a simplifica lucrurile, să dăm 
un exemplu dintr-un domeniu mai accesibil. Pentru gândirea comună, cauza plecării proiectilului 
din armă este apăsarea pe trăgaci. În realitate, însă, cauza eficientă a plecării proiectilului este 
presiunea de gaze dezvoltată de aprinderea pulberii din cartuş, toate celelalte procese fiind, în 
raport cu plecarea proiectilului, cauze declanşatoare în trepte: apăsarea pe trăgaci —deşi ea este 


cauza eficientă a eliberării cuiului percutor al capsei-, detonarea capsei —deşi ea este cauza 


eficientă a aprinderii pulberii-, aprinderea pulberii —abia aceasta fiind cauza eficientă a generării 
presiunii de gaze care elimină proiectilul. În domeniul de care ne ocupăm, comportamentul, 
independent de categorie, are o singură cauză eficientă (cea de la capătul lanţului cauzal ; capăt 
care poate fi situat în prezent, în trecut sau în viitor ), aceasta fiind menită să asigure atingerea 
unui anumit nivel redus al entropiei la care se menţine homeostazia globală (în cazul fiinţei 
umane —homeostzie bio-psiho-socio-culturlă), şi mai multe cauze declanşatoare, acestea putând să 
fie considerate drept « motivații secundare » sau aparente. O asemenea problemă este esenţială 
pentru psihoterapeuţi: arta lor constă tocmai în descoperirea cauzei eficiente prin analiza celei 
(celor) declanşatoare (motivaţie, (motivații) aparentă (aparente)). Pentru a ne face înţeleşi, să dăm 
un exemplu din viaţa unui cuplu marital. Soţul, ca oricare bărbat, este mai puţin atent la detalii : 
venind acasă îşi împrăştie veştmintele la întâmplare prin apartament. Soţia, cu un simţ al ordinii 
mai dezvoltat, este nemulțumită, dar, pentru a nu da naştere la discuţii, nu face nici o remarcă, dar 
acumulează în interior nemulțumirea. Situaţia se repetă şi ei i se adaugă şi alte gesturi similare 
(aparent fără importanţă) față de care partenera, deşi nu reacţionează, nutreşte nemulțumiri 
interioare care se acumulează în timp precum picăturile într-un pahar. Cum „paharul, are o 
capacitate limitată, un gest minor şi nevinovat în sine (nu şi-a scos încălțările la intrarea în 
sufragerie) se institue ca «picătura» ce excede capacitatea «paharului » ei, şi atunci ea 
« izbucneşte » într-o reacţie de reproş (care, de regulă, cuprinde şi istoricul), imposibil de a fi 
justificată, logic, de gravitatea acestei ultime neglijenţe a partenerului. După cum bine s-a înţeles, 
acest ultim gest neglijent al partenerului nu reprezintă decât « cauza declanşatoare » a reacției 
partenerei, « cauza eficientă » fiind reprezentată de fapt de acumularea tuturor nemulțumirilor 
anterioare rămase nerezolvate. Chiar şi numai din acest exemplu rezultă importanţa covârşitoare a 
« comunicării spontane şi sincere » în relaţiile interpersonale (şi nu numai). Motivația eficientă 
se institue ca o forță ce dinamizează actele comportamentale. Stabilirea cu precizie a spaţiului şi 
timpului dinspre care acţionează motivaţia constitue adevărata măiestrie a psihoterapeutului; 
pentru că unele motivații îşi au originea în prezent, altele în trecut -de cele mai multe ori în 
trecutul foarte indepărtat, chiar în viaţa intrauterină-, iar altele în viitor (scopuri, aspirații). Faptul 
că scopul, care este o proiecţie în viitor, poate constitui o motivaţie, nu trebuie să conducă la 
concluzia greşită că efectul anticipează cauza: scopul, deşi este o proiecţie în timpul ce va să vină, 


el este stabilit înaintea acţiunii ce urmează a-l împlini. 


În ceea ce priveşte stabilirea unei tipologii a motivaţiilor facem precizarea că aceasta nu 
este posibilă decât exclusiv din punct de vedere didactic, realitatea ființei umane fiind mult mai 


compexă decât poate să pară la o primă privire. Pornind de la quadridimensionalitatea fiinţei 


umane (bio-psiho-socio-culturală), motivațiile pot fi de tip biologic, psihologic, social şi cultural 
(desigur, disocierea ultimelor două dimensiuni trebuie privită tot din perspectivă didactică, 
socialul făcând parte din cultură, ca tot ceea ce omul adaugă Naturii, inclusiv proprie-i naturi). 
Pentru a ne face mai bine înţeleşi, să dăm un exemplu la îndemână : comportamentul alimentar 
(deşi acesta ţine mai mult de « codul bunelor maniere » decât de etologia autentică). În esență, 
motivaţia lui aparţine tipului biologic, întrucât face posibilă alimentarea cu substanţe nutritive a 
celulelor ce compun organismul, ele fiind singurele entități capabile de metabolism întru devenire 
(celula este singurul sistem viu tocmai din acest motiv ; organismul pluricelular, inclusiv cel 
uman, neavând un metabolism propriu, altul decât cel al elulelor sale, nu este un sistem viu în 
sine şi prin sine ; spunem, însă, că el este viu numai întrucât este format din sisteme vii —celulele). 
În acelaşi timp, şi cu un pronunţat caracter istoric, comportamentul alimentar deţine şi celelalte 
trei tipuri de motivații : psihologică (plăcerea, determinând preferinţele culinare, satisfacerea 
simțului estetic prin aranjament, formă, colorit etc.), socială (calitatea, diversitatea produselor, 
ambientul şi momentul în care acestea sunt servite definesc nu numai condiţia noastră socială, ci 
şi abilităţile de care dispunem în stabilirea relaţiilor interpersonale, de grup, sociale, în general, ca 
premize ale atingerii scopurilor urmărite etc.) şi culturală (arta culinară, adecvarea veselei si 
tacâmului la preparatele servite, temele de discuţie cu convivii şi tonul folosit, fundalul muzical 
ales, ţinuta vestimentară, modul de a mânca etc). Dacă admitem că actul nutriţional este bazat pe 
un comportament înnăscut, atunci se pune urmatoarea problemă : de ce copilul, la virsta de 6-7 
luni postpartum, cînd ia viaţa pe cont propriu şi foloseşte pentru prima oară lingura, nu-şi 


nimereşte gura decât cu dificultate ? 


II. Finalitatea actelor comportamentale 


a. Finalitate şi finalism 
b. Identitatea finalităţii comportamentelor animale şi umane 
c.  Homeostazie şi entropie 


d. Organismul viu ca sistem termodinamic 


e. Cerinţe (niveluri de aşteptare) şi împliniri (niveluri de realizare) 


Sistemul viu —animal sau uman- este un sistem termodinamic deschis. Existenţa şi 
devenirea lui sunt condiţionate de două mărimi: homeostazia, care este o mărime ce 
caracterizează starea de moment a sistemului în raport cu mediul propriu de viaţă, şi entropia, 
care caracterizează evoluția (dinamica) lui în timp. Homeostazia nu este o mărime divizată, ci una 
globală şi, din acest motiv, este total greşit să vorbim despre homestazia calciului plasmatic, a 
glucozei, a temperaturii corpului etc. De asemenea, homeostazia nu este o mărime scalară: ea nu 
poate fi nici mai mare, nici mai mică; ea este, sau nu este!  Homeostazia este o mărime ce 
caracterizează starea sistemului în întregul său, iar în cazul omului, ea vizează concomitent toate 
cele patru dimensiuni ale sale: biologică, psihologică, socială şi culturală, fiind “resimţită” ca o 
stare generală de bine (concordantă cu mediul de viaţă dat), stare generatoare a sentimentului de 
împăcare cu lumea şi cu sine (ceea ce unii numesc « fericire », uitând că fericirea nu înseamnă 
atingerea unei ţinte, ci chiar drumul spre ea). Nu poate exista homeostazie doar în plan biologic, 
dacă homeostazie nu există în plan psihologic, social şi cultural. Dar, pentru a fi menţinută, 
homeostazia presupune cheltuială de energie. Din acest motiv, homeostazia diverselor organisme 
diferă funcţie tocmai de cheltuiala energetică necesară menţinerii ei. În ultimă şi succintă analiză, 
homeostazia, sub aspect energetic, semnifică nivelul adaptării la mediu. Or, tocmai de aceea este 
absurd să ne punem întrebarea dacă, date fiind poziţiile lor diferite pe scara evolutivă, mamiferul 
este mai bine adaptat la mediul său decât peştele la mediul propriu. Desigur, fiecare este tot atât 
de bine adaptat la propriul mediu de viaţă, numai că ceea ce diferă este prețul energetic plătit de 
fiecare pentru menţinerea propriei homeostazii în acele condiţii, întrucât nivelul entropiei 


mamiferului este inferior celui al peştelui. 


In legătură cu adaptarea ca proces sunt necesare câteva detalieri, cu atât mai mult cu cât 


comportamentele nu sunt decât mijloace adaptative. 


Dacă ne-am propune să ierarhizăm conceptele din domeniul biologic după criteriul 
ambiguităţii, cel de adaptare ar trebui plasat pe primul loc. Ar fi prea puţin profitabil să ne oprim 
asupra numeroaselor definiţii şi interpretări date acestui concept de-a lungul timpului. Mult mai 
importantă, considerăm noi, este evidenţierea cauzelor care au generat această atât de păgubitoare 
stare de lucruri. Prima dintre ele este abordarea necorespunzătoare a problemei, cei mai mulţi 
autori pornind de la adaptarea ca stare şi nu, cum ar fi normal, de la adaptarea ca proces. 
Formei unui organ sau celei a corpului în întregime, coloritului sau unor particularităţi funcţionale 


le-au fost căutate mai degrabă corespondențe în mediu care să le justifice, decât explicaţii care să 


le facă inteligibile. A doua cauză rezidă în aceea că modificărilor adaptative (adaptărilor) li se 
atribue un grad de adecvare la mediu şi, prin aceasta, o utilitate biologică pentru organism, mult 
mai înalte decât le au în realitate. Afirmația că fiecare specie este “perfect” adaptată la propriul 
mediu de viaţă, deşi constitue o vădită exagerare, este mult prea des întâlnită în literatura de 
profil. Faptul că unii autori, ceva mai circumspecţi în evaluarea modificărilor adaptative, încearcă 
un compromis susţinând că adaptarea este de două categorii, una desăvârşită şi alta imperfectă, nu 
schimbă cu nimic lucrurile, ci trădează doar incompetenţa lor. În fine, cea de a treia cauză este 
reprezentată de numeroasele inconsecvenţe ale gândirii multor biologi, ori de câte ori aceasta este 
confruntată cu problema poziţiei pe care adaptarea o deţine în raport cu evoluţia. Este, cel puţin, 
surprinzător faptul că, în acelaşi context ideatic, găsim afirmaţia că sporirea gradului de adecvare 
a organismului la mediu constitue criteriul progresului alături de aceea că evoluţia nu duce spre 
adaptări, ci abia se realizează prin acestea. Apoi, cei care susțin, pe de o parte, că nota 
caracteristică a evoluţiei este progresul, tendinţa spre perfecţiune, spre dobândirea, prin adaptări 
succesive, a unei din ce în ce mai sporite capacităţi de explorare şi de exploatare a mediului şi, pe 
de altă parte, recunosc, în acelaşi timp, că grupele de organisme cu cea mai înaltă specializare, 
adică desăvârşit daptate, au drumul spre evoluţie definitiv închis ne obligă fie la revizuirea 
drastică a semnificației noţiunii de perfecţiune, fie la admiterea ideii că perfecțiunea este o 


însuşire graduală. 


Înainte de a ne exprima opinia asupra problemei adaptării, se impune o precizare. 
Considerăm insuficient argumentată necesitatea de a distinge între adaptare, ca fenomen 
caracteristic nivelului speciei şi adecvare, ca fenomen caracteristic nivelului individual. Dar nu 
acesta este motivul pentru care respingem această dihotomie, ci consecinţa negativă pe care o 
poate avea acceptarea ei asupra gândirii. Problema are rădăcini ceva mai vechi (mai exact, din 
anul 1859, când a apărut lucraea lui Darwin —Originea speciilor) şi ea persistă şi azi tocmai dintr- 
o anume comoditate a spiritului care, dacă deţine o soluţie acceptabilă pentru explicarea unei stări 
de lucruri, şi, mai cu seamă, dacă acea soluţie a fost oferită de o somitate în materie, nu se simte 
îndeajuns motivat pentru a căuta una mai potrivită, mai apropiată de adevăr, de logica internă a 
Lumii. (Nutrim convingerea că a fost destul de evidentă grija autorului acestei lucrări de a nu 
substitui noţiunii de devenire pe aceea de evoluţie ; evoluţia include atât dvenirea ca mişcare spre 
progres, în diacronism, cât şi adaptarea ca mişcare spre consolidare, spre stagnare, adică în 
sincronism). A distinge între adaptare şi adecvare nu este o necesitate izvorâtă din realitatea 
obiectivă, ci un fapt impus susținătorilor, tocmai din nevoia lor de a susține — alături de Darwin - 


teza selecţiei ca forță motrice a evoluţiei. Întrucât selecţia este concepută ca o lege statistică, 


obiectul evoluţiei nu poate fi individul, ci mulțimea (populaţia, specia), şi, din acest motiv, între 


aceste entităţi s-a impus departajarea. 


Etimologia cuvântului adaptare (ad=la, spre ; apt=potrivit, bun pentru) face posibilă 
utilizarea lui şi cu alte inţelesuri, inclusiv acela de modificare a unui parametru anatomic sau 
funcțional ca răspuns la o schimbare din mediu, dar, o astfel de utilizare — acceptată în limbajul 
comun — nu are ce căuta în discursul ştiinţific. Adaptările cu un asemenea înţeles nu sunt 
răspunsuri din partea organismului la modificările factorilor de mediu : creşterea frecvenţei 
cardiace — ca răspuns dat unei solicitări locomotorii -, sporirea şi generalizarea contracţiilor 
musculare izometrice (frisonul) — ca răspuns dat scăderii temperaturii din ambient etc.-, nu 
reprezintă modificări adaptative în sens de adaptări, ci, pur şi simplu, consecinţe ale intervenţiei 
mecanismelor reglatoare în anumite condiţii ambientale (adecvare). În egală măsură nu sunt 
adaptări nici modificările anatomice ale organismului apărute în consecinţa funcţionării sau a 
nefuncţionării unor organe. Nu ne propunem să polemizăm aici cu adepţii neodarwinismului, ci 
doar să atragem atenţia asupra faptului că eroarea comisă de aceştia nu provine dintr-un mod 
greşit de gândire, ci dintr-o insuficientă cunoaştere a realităţii. În primul rând, programul genetic 
nu conţine informaţii discrete, ci potenţialităţi scalare, nivelul la care acestea se actualizează în 
fenotip fiind funcţie şi de condiţiile exterioare suportului material al acelui program. Astfel, 
dezvoltarea unui organ poate lua orice valoare cuprinsă între limita minimă şi cea maximă a 
potenţialităţii scalare determinată genetic, în funcţie de condiţii, inclusiv de gradul de solicitare a 
organului considerat, dar niciodată în afara acestor limite ! Mediul nu poate da lecţii eredității, ci 
poate doar să determine modificări în interirul acestor limite !!! Astfel, se impune concluzia că 
nefuncționarea unui organ, care nu poate determina modificări în conţinutul de potenţialităţi al 
programului genetic, nu poate duce la dispariţia lui ; aceasta se va putea întâmpla numai în 
împrejurarea în care, datorită fie unor erori de recombinare a ADN-ului, fie unor mutații cu 
origine externă, potenţialitatea genetică respectivă devine recesivă sau dispare. În al doilea rând, 
faptul că modificarea unui organ, în consecinţa funcționării mai intense sau a nefuncționării lui, 
se păstrează de-a lungul mai multor generaţii — ceea ce constitue un argument în susţinerea 
afirmației că aceasta este o adaptare — nu se datorează unei transmiteri ereditare, ci identității 
condiţiilor de mediu în care acele generaţii trăiesc, deci, identităţii nivelului de întrebuințare a 
acelui organ în acele condiţii. Un exemplu la îndemână : frecvenţa obezității în SUA (mai de 


curând şi în Europa, prin extinderea reţelelor fast-food). 

Considerăm suficient argumentată afirmaţia că existenţa biologică nu are scop în sine, ci 
ea are o anumită finalitate : permanenta devenire a Naturii, care, însă, nu este posibilă decât în 
condiţiile asigurării homeostaziei generale, la niveluri joase ale entropiei. Dar, pentru a deveni, 
sistemul viu trebuie mai întâi de toate să existe în modul său specific, adică prin metabolism, şi 
nu oricum, ci să existe la un nivel calitativ corespunzător . Întrucât calitatea existenţei biologice 
este cu atât mai înaltă cu cât homeostazia se realizează şi se întreţine în timp la niveluri mai joase 
ale entropiei şi cu costuri energetice mai reduse, şi întrucât homeostazia este o mărime ce 
caracterizează starea sistemului termodinamic format din sistemul viu propriu-zis şi ambientul 
acestuia, se deduce că existenţa biologică se va desfaşura la un nivel calitativ maxim numai atunci 
când raportul dintre vitezele de evoluţie a parametrilor de stare proprii celor două componente ale 
sistemului termodinamic se menţine la o valoare optimă şi cvasiconstantă. Homeostazia, deci, nu 
trebuie înţeleasă — cum din nefericire adesea se întâmplă — ca invarianță cantitativ-calitativă a 
condiţiilor oferite de ambient (lichidul interstiţial) sau a parametrilor de stare ai citoplasmei, ci ca 
invarianță (relativă) a valorii unui raport, în care cei doi termeni sunt reprezentaţi de vitezele de 
evoluţie a parametrilor de stare proprii celor două componente ale sistemului termodinamic — 
organism-mediu. Valoarea acestui raport nu este importantă prin ea însăşi, ci prin ceea ce ea 
determină : nivelul calității vieţii biologice. Variația ei fie în sens pozitiv, fie în sens negativ 
înseamnă, în fapt, trecerea homeostaziei la niveluri ridicate ale entropiei, reducerea nivelului 
calitativ al vieţii biologice şi, prin acestea, compromiterea condiţiilor necesare şi suficiente 
devenirii ; devenirii ADN-ului şi devenirii sistemului viu, ca expresie fenotipică a acesteia. Că 
valoarea acestui raport nu are importanţă în sine decurge şi din faptul că, pentru devenire, nu 
numai constanța acesteia contează, ci şi modul cum ea se obţine şi se întreţine în timp şi, desigur, 
între anumite limite, şi valorile absolute ale celor doi termeni ai raportului. În domeniul 
matematic, valoarea unui raport ramâne constantă în următoarele trei situaţii : când valorile celor 
doi termeni, indiferent care ar fi acestea, rămân neschimbate ; când valorile absolute ale celor doi 
termeni sporesc în acelaşi timp şi în mod egal ; când valorile absolute ale celor doi termeni scad 
în mod egal şi în acelaşi timp. În domeniul biologic, însă, lucrurile sunt diferite din cel puţin două 
motive. Primul, este acela că raportul nu poate avea niciodată valoarea 1, întrucât —aşa cum s-a 
constatat mai sus- atunci când vitezele de evoluţie ale parametrilor de stare ai celor două 
componente devin comparabile, sistemul termodinamic, deci, implicit sistemul viu propriu-zis, 
încetează să existe, iar al doilea, pentru că cei doi termeni ai raportului nu pot lua orice valoare, 
aceasta derivând din faptul că dinamica parametrilor de stare ai sistemului viu este una alertă, 
specifică, cu limite de variaţie predeterminate ca potentialități prin programul genetic şi cu 


posibilități reale de variaţie în interiorul acestor limite şi în funcţie de circumstanţe. Or, tocmai 

această permanentă trecere a dinamicii parametrilor de stare de la un nivel valoric la altul în 
interiorul limitelor predeterminate genetic, trecere reclamată atât de nevoile concrete ale 
sistemului viu, cât şi de ofertele de moment ale ambientului, cade în sarcina exclusivă a 
mecanismelor de reglare şi a secluziunii. Şi tocmai din acest motiv, asemenea variaţii temporare 


ale planului funcţional al sistemului viu nu pot fi considerate adaptări. 


La acest punct al discuţiei se impune să atragem atenţia asupra unei probleme deosebit de 
importante pentru înţelegerea corectă a lucrurilor. Am făcut referire, în paragrafele anterioare, la 
dinamica parametrilor de stare ai sistemului viu şi am raportat-o la dinamica parametrilor de stare 
ai ambientului, tocmai pentru a defini calitatea existenţei biologice, adică homeostazia la niveluri 
joase ale entropiei. Dar, calitatea existenţei este doar condiția, nu şi cauza devenirii ADN-ului. 
Devenirea îşi are propria ei cauză şi aceasta acţionează din interiorul şi nu din afara ADN-ului, iar 
calitatea la nivel înalt a vieţii este importantă pentru devenire doar prin aceea că o face posibilă, 
că îi asigură câmp liber realizării ei în oricare direcţie dintre cele decise de legităţile interne în 
baza cărora se desfaşoară “jocul” genetic. Din acest motiv, considerăm a fi nu numai posibilă, ci 
şi necesară transferarea discuţiei în planul raportului dintre dinamica rezultatelor 
autorestructurărilor ADN-ului (viteza devenirii) şi dinamica ofertelor ambientului. Cu alte 
cuvinte, este necesar să analizăm raportul dintre dinamica devenirii sistemului viu — ca expresie 
fenotipică a devenirii ADN-ului — şi dinamica schimbărilor condiţiilor de mediu, ceea ce 


defineşte homeostazia sistemului termodinamic organism-mediu. 


Prin autorestructurările ADN-ului, ca împliniri ale permanentei tendinţe spre structurare a 
materiei, şi sistemul viu devine, adică este împins spre schimbare fenotipică cu caracter ereditar, 
şi aceasta cu o anumită “viteză”. Dar, viteza schimbărilor fenotipice ereditare nu este expresia 
directă a dinamicii interne a macromoleculei de ADN, adică a ritmului autostructurărilor şi 
autorestructurărilor sale, care este nesemnificativ diferită de la un individ la altul, ci ea este 
expresia, pe de o parte, a amplitudinii modificărilor programului genetic pe care 
autorestructurările le generează şi, pe de altă parte, a frecvenţei cu care apar acele modificări mai 
ample, acestea fiind diferite de la un individ la altul, diferențele în acest plan constituind cauza 
eficientă a variabilităţii individuale în interiorul populaţiei şi speciei. Deci, variabilitatea 
individuală cu caracter ereditar nu este datorată mediului, ci unor cauze interne materialului 
genetic, ca singure cauze eficiente. A susţine că variabilitatea (în sensul celor de mai sus) îşi află 


cauza în afara sistemului viu (în mediul de viaţă) înseamnă a admite, implicit, că 


macromoleculele de ADN sunt identice în plan calitativ la toți indivizii aceleaşi specii, că 

fenotipul nu este în întregime determinat de genotip şi, prin consecinţă, că el -fenotipul- se 
bucură de o însemnată autonomie faţă de acesta. Or, dacă admitem că în plan calitativ acizii 
nucleici sunt identici la toți indivizii speciei, atunci cum poate fi explicată variabilitatea 
individuală în cadrul unei populaţii care trăieşte în aceleaşi condiții de mediu, câtă vreme se ştie 
că modificările dobândite (adaptările) nu sunt ereditare? Credem că am insistat suficient asupra 


inconsistenţei unor astfel de opinii. 


Dar, de vreme ce adaptarea, ca potrivire —chiar dacă relativă- între organism şi mediu, 
reprezintă o realitate de necontestat, ea trebuie explicată şi înţeleasă. Să admitem că toţi indivizii 
unei populaţii restrânse sunt adaptaţi convenbabil la condiţiile de mediu în care trăiesc. Dacă din 
“jocul” recombinărilor ADN-ului -şi oricare joc îşi are regulile sale- rezultă, la un moment dat, 
un individ cu modificări anatomofuncţionale (fenotipice) care nu sunt potrivite acelor condiţii de 
mediu, atunci calitatea existenţei sale biologice scade până la un nivel de la care se impune cu 
necesitate găsirea unor soluţii salvatoare. Care pot fi acele soluţii ? O revenire la vechea armonie 
cu mediul prin renunţarea “voluntară” la acele modificări anatomofuncţionale nu poate fi pusă în 
discuţie, ea fiind o absurditate : modificările fenotipice ale unui individ nu sunt decât “decizii” 
deja împlinite ale genotipului şi, din acest motiv, ireversibile. Logic, dar şi practic, rămân doar 
două soluţii posibile : i) “adaptarea” mediului ambiant la modificările organismului nou apărute 
Şi ii) căutarea unui alt mediu ambiant, care să se dovedească potrivit acelor modificări ale 
organismului. Ele nu sunt, însă, soluţii alternative, ci laturi ale unui proces complex şi unitar prin 
care sistemul viu, în întregul său, “luptă” pentru supravieţuire, adică pentru restabilirea valorii 
optime a raportului dintre viteza de modificare a organismului (viteza devenirii dată de 
amplitudinea modificărilor nou apărute), care a crescut în acest mod, şi viteza de modificare a 
ambientului, care a rămas cvasiconstantă. Astfel, dacă faţă de neadecvarea anumitor factori de 
mediu (factorul hrană, de exemplu) organismul nu poate adopta soluţia “adaptării” ambientului la 
noile necesităţi (sporirea cantităţii de hrană), ci numai pe aceea a căutării acelor surse într-un alt 
spaţiu, față de neadecvarea altora (factorul temperatură, de exemplu) el poate adopta ambele 
soluţii, desigur, în măsuri diferite, funcţie de gradul neadecvării. La o privire mai atentă vom 
putea observa că, în fapt, ambele soluţii au aceeaşi finalitate : restabilirea homeostaziei 
sistemului termodinamic format din organismul viu şi ambient, desigur, la un nivel entropic 
acceptabil. Rezultă că atât “adaptarea” ambientului la noile necesităţi ale organismului, cât şi 
căutarea ambientului capabil să satisfacă acele necesităţi sunt modalități homeostazice. Atât 
“adaptarea” ambientului mai puţin potrivit, cât şi căutarea ambientului potrivit noilor cerinţe 


(dictate de ADN) se realizează prin activități specifice ale organismului individual 

(comportamente), care sunt nu numai complexe şi unitare, ci şi structurate în mod adecvat 
împlinirii unui anumit “scop” (considerat ca finalitate). Asemenea complexe acţionale structurate 
şi orientate spre scopuri le numim comportamente. Dacă adaptarea mediului nepotrivit şi căutarea 
mediului adecvat noilor cerințe sunt modalități homeostazice,adică adaptative, atunci 
comportamnetele prin care ele se concretizează au valoare de mijloace homeostazice. Dacă 
homeostazia, ca mărime ce caracterizează starea sistemului termodinamic în ansamblul său, este 
una şi indivizibilă, neputând fi nici mai mare, nici mai mică - ea este sau nu este - , mijloacele 
homeostazice sunt multiple, tocmai întrucât prin ele se asigură controlul evoluţiei parametrilor de 
stare proprii componentelor ce intră în alcătuirea acelui sistem. Astfel încât, la nivelul sistemului 
termodinamic format de organismul pluricelular superior organizat şi ambientul propriu acestuia, 
homeostazia este generată şi întreţinută în timp prin contribuţia a trei categorii de mijloace 
homeostazice, vizând controlul parametrilor de stare proprii celor trei compartimente ale 
organismului, care, deşi distincte, sunt strâns interrelate în plan procesual : tehnologiile 
metabolismului (împlinite prin organitele celulare) —care controlează compartimentul intracelular- 
, subsistemele de organe ale organismului (digestiv, respirator, excretor etc.) —care controlează 
compartimentul extracelular (lichidul interstiţial) si comportamentele adaptative (adaptarea 
mediului nepotrivit şi/sau căutarea mediului adecvat) -care «controlează» ambientul 
extraorganismic (o porţiune cu o anumită extindere din mediul înconjurător, numită habitat). 
Apărute în timp în această ordine —ordine în care sporeşte şi gradul lor de complexitate-, 
mijloacele homeostazice, ca împliniri fenotipice ale potenţialităţilor genotipului, se dovedesc a fi 
şi ele rodul devenirii. Şi devenirea acestora atinge nivelul maxim la ființa umană, la care 
comportamentele adaptative sunt nu numai de complexitate mai mare decât la organismele 
animale, ci şi, mai cu seamă, de o nouă şi superioară calitate, prin trecerea lor sub controlul 


raţiunii şi al legilor morale. 


Teoretic, finalitatea ideală spre care tind comportamentele adaptative (adaptarea mediului 
nepotrivit şi căutarea mediului potrivit) este concordanța perfectă dintre cerinţele organismului şi 
ofertele ambientului. Practic, însă, rezultatele acestor comportamente sunt, de regulă, departe de a 
fi perfecte, în cvasitotalitatea cazurilor la nivelul ambientului ramânând încă ceva posibil de 
adăugat sau de înlăturat pentru ca acesta să corespundă pe deplin cerinţelor organismului. Aceasta 
din doua motive : i) rezultatul jocului genetic (modificările fenotipice) nu reprezintă 
materializarea unei intenţii, ci a unei tendinţe — tendinţa permanentă spre structurare şi ii) datorită 
însuşirilor sale, ambientul nu poate fi modelat nici oricum, nici oricând şi nici oricât, iar 


probabilitatea existenţei ambientului ideal în interiorul spaţiului accesibil individului este aproape 

nulă. Or, tocmai din aceste motive, adaptările —ca potriviri între organism şi mediu- sunt 
imperfecte ; în raporturile sale cu ambientul, organismul viu este obligat la compromisuri, care — 
chiar dacă sunt admisibile întrucât nu sunt de esenţă-, sunt suficiente pentru a face ca nivelul 


calitativ al existenţei să nu fie niciodată maxim; viaţa este mereu perfectibilă. 


Dar, valoarea raportului dintre dinamica devenirii parametrilor sistemului viu şi dinamica 
evoluţiei factorilor ambientali se poate schimba şi prin modificarea celui de al doilea termen — 
mediul. Să admitem că toţi indivizii unei populaţii restrânse sunt adaptaţi convenabil la condiţiile 
de mediu în care trăiesc. Dacă, din motive ce nu au aici importanţă, ambientul se modifică 
semnificativ într-un sens sau altul, dar acele modificări nu au valoare de factori mutageni, atunci 
nu unul, ci toţi indivizii acelei populaţii vor fi obligaţi la aceleaşi comportamnete adaptative : 
corectarea mediului nepotrivit, respectiv căutarea altuia potrivit. Însă, datorită variabilităţii 
individuale, determinată genetic, variabilitate care înseamnă şi dezvoltarea inegală a acelor factori 
ce condiționează comportamentele, nu toţi indivizii vor reuşi în egală măsură, unii putând chiar 
eşua. Comportamentele adaptative implică inteligenţă, strădanie, cheltuială energetică, uneori 
chiar sacrificiu, şi toate acestea independent de termenul raportului pe seama căruia s-a produs 
schimbarea ; toate acestea reprezintă un tribut plătit, desigur, de organismul viu. Dacă acest tribut 
poate fi la fel de mare în cele două situaţii analizate, ceea ce se obţine în schimbul lui sunt lucruri 
total diferite. În primul caz, când, datorită sporirii dinamicii devenirii, valoarea raportului creşte, 
organismul plăteşte tribut pentru propria existență şi devenire, iar în al doilea caz, când, datorită 
sporirii vitezei evoluţiei factorilor de mediu, valoarea raportului scade, organismul plăteşte tribut 


doar pentru propria existență biologică (în afara acesteia devenirea nefiind posibilă). 


Variabilitatea individuală vizează şi forța cu care se manifestă tendința spre nou (spre 
variabilitate) a recombinărilor acizilor nucleici. Această tendinţă trebuie înţeleasă prin prisma 
celor discutate în capitolul precedent cu privire la conţinutul programului genetic. Acest program 
nu cuprinde determinări discrete ale caracterelor fenotipice, ci doar potenţialităţi graduale, scalare 
ale acestora. Cu cât limitele minimă şi maximă ale potenţialităților sunt mai îndepărtate, cu atât 
libertatea organismului în plan existenţial este mai mare (euribioză) şi cu atât mai probabilă este 
apariţia noului (progresului, devenirii) în urma recombinărilor acizilor nucleici. Organismele 
dotate cu astfel de programe genetice au cele mai mari şanse de devenire, tocmai întrucât gradul 
lor de adaptare este mai departe de « perfecţiune ». Dimpotrivă, organismele al căror program 
genetic cuprinde potenţialităţi între limite foarte restrânse (stenobioză), pierd orice şansă de a 


deveni (nu însă şi de a exista). Limitele mai largi sau mai strâmte ale potenţialităților derivă din 

modificări ale modelului de autorestructurare a ADN-ului, întrucât, după cum s-a văzut, odată cu 
apariția macromoleculei de ADN, devenirea biochimică s-a incheiat atât ca tip, cât şi ca nivel de 


structurare. 


Să admitem că într-o populaţie restrânsă, printr-o modificare a modelului de 
autorestructurare a ADN-ului unui individ, s-a ajuns la un program genetic cu potenţialități 
impuse între limite foarte strânse. Pentru individul dotat cu un asemenea program , mediul, care 
se dovedea potrivit pentru restul populaţiei, era pentru acesta impropriu, aceasta întrucât, prin 
variațiile sale —altfel normale- , mediul ar fi solicitat din partea individului respectiv niveluri 
funcţionale ale căror determinări genetice lipseau din scala foarte restrânsă a potenţialităților din 
program. Singura soluţie de supraviețuire rămânea căutarea mediului potrivit acelor potenţialităţi, 
întrucât, din acelaşi motiv genetic, posibiltatea de a-şi adapta ambientul existent la propriile 
cerinţe erau aproape nule. Dar, ca să fie potrivit, acel mediu căutat trebuia nu numai să fie lipsit 
de variaţii semnificative în timp, ci şi să deţină valori anumite ale parametrilor importanţi pentru 
existenţa biologică a acelui organism. Un exemplu tipic în acest sens —mai sunt şi altele- este 
mediul cavernicol. Constanţa parametrilor de stare proprii acestui mediu nu reprezintă cauza 
stenobiozei organismelor animale care îl populează, ci abia premisa existenţei lor în limitele 
restrânse ale propriilor potenţialităţi genetice. Într-o altă exprimare, prin jocul recombinărilor 
proriului lor ADN, asemenea specii au fost împinse (cel mai probabil treptat) spre stenobioză şi 
abia aceată nouă realitate le-a determinat să se cantoneze într-un mediu (« căutat » - este mai 
puţin probabil -, « găsit din întâmplare » - este mai paluzibil) care oferea condiţii de viaţă 
cvasiconstante — mediul cavernicol. Desigur, faptul că în acest mod asemenea organisme au 
pierdut orice şansă spre devenire se datorează aceleaşi restrângeri drastice a distanţei dintre limita 
minimă şi limita maximă a potenţialităţilor genetice, şi nu desăvârşitei lor adaptări (adaptarea aşa 
cum este ea înţeleasă de cei mai mulţi biologi) la un mediu lipsit de variaţii. Cu riscul de a ne 
repeta (asumat în interesul înţelegerii corecte a realităţii), facem precizarea că « adaptarea », ca 
modificare a organismului (excluzând organele gametogene) produsă sub influenţa condiţiilor de 
mediu, rămâne o problemă ce interesează « exclusiv existenţa individului », nu însă şi « devenirea 
speciei », şi aceasta tocmai din motivul, devenit deja truism, că « niciodată caracterele dobândite 
nu se moştenesc »! Practic, la asmenea organisme, modelul de autorestructurare a ADN-ului s-a 
închis în sine ; în aceste cazuri, devenirea ADN-ului, încheiată —odată cu apariţia sa acum 4 mld 
de ani- atât ca tip, cât şi ca nivel de structurare, s-a încheiat şi ca model de autorestructurare. În 
aceste cazuri, valoarea raportului dintre dinamica evoluţiei sistemului viu (a parametrilor lui de 


stare) şi dinamica evoluţiei mediului (a parametrilor lui de stare) tinde către unitate şi, astfel, 

existenţa biologică dobândeşte un scop în sine : organismele există ca să existe, dar nu ca să 
devină ! Drumul lor spre progres, spre devenire s-a închis definitiv! Existenţa speciilor 
stenobiotice nu reprezintă altceva decât încercări eşuate ale Naturii ! Încă o dovadă a faptului că 
Natura, în drumul ei spre progres, nu urmăreşte un plan prestabilit, ci realizează tot ceea ce este 
posibil în condiţiile date, impulsionată fiind de preexistența imanenţelor materiei : veşnica 


interacţiune şi permanenta mişcare! 


Există un alt tip de “adaptare” care pune încă unele probleme de interpretare. Se susţine, 
de exemplu, că strămoşul cabalinelor actuale avea planta piciorului lată, cu cinci degete, ca o 
“adaptare” la terenul mlăştinos, moale pe care călca, ceea ce constituia, desigur, un incontestabil 
avantaj adaptativ. Darwiniştii şi neodarwiniştii susțin că, datorită unor modificări de climă, 
mlaştina s-a uscat progresiv şi terenul a devenit din ce în ce mai dur, făcând ca talpa lată cu cinci 
degete să constitue un real inconvenient. În consecinţă, din populaţia existentă, şanse reale de 
supravieţuire au avut doar acei indivizi care au reuşit să se “adapteze” noilor condiţii, călcând 
doar pe vârfurile a din ce în ce mai puţine degete şi / sau cei ce au “beneficiat” de o mutație 
favorabilă (7?) în acest sens (talpa cu un număr redus de degete), ceilalți dispărând, fiind 
incapabili să se apere de duşmani prin fugă sau să se deplaseze pe distanţe mai mari în căutarea 
hranei (acum mai puţin abundentă). Logica aparentă a unui asemnea scenariu a indus (şi, din 
nefericire, mai induce încă) pe mulţi în eroare. Deşi nu dorim să polemizăm cu adepţii unui 
asemenea raționament, chiar şi numai o minimă obligaţie, izvorâtă din etica profesională, este în 
măsură să justifice prezenţa aici a două observaţii critice din partea noastră ; desigur, observaţii 
cu un caracter foarte general şi nu de strictă specialitate, ci de simţ comun. Prima : dacă talpa 
piciorului unui individ începe să se modifice la impactul cu un sol dur — ceea ce, între anumite 
limite, poate fi adevărat -, se pune întrebarea : cum şi sub ce formă ajunge la celula generatoare 
de gameţi (din ovar sau testicul) informaţia despre modificarea anatomică a piciorului, astfel încât 
ea să devină ereditară, descendenţii nu numai beneficiind de ea, dar să poată, la rândul lor, să 
accentueze acea modificare cu caracter benefic? La o asemenea întrebare — pusă încă de cei 
dintâi critici ai neolamarckismului — s-a răspuns cu mai multe decenii în urmă : caracterele 
dobândite nu sunt ereditare, nu se transmit la urmaşi ! A doua: cunoscând că mutaţiile — care, 
ipotetic, ar putea fi implicate în asemenea cazuri - afectează, în general, vitalitatea sau fertilitatea 
organismului individual, motiv pentru care ele sunt, de regulă, letale sau duc la sterilitate; că 
mutaţiile naturale (nu provocate experimental) sunt contingente şi, sub raportul conţinutului, 
aleatorii -motiv pentru care ele nu pot fi asociate, în sens adaptativ, unui mediu dat; că frecvenţa 


cu care mutaţiile apar într-o populaţie este extrem de redusă, cunoscând toate acestea, se pune 


17 


întrebarea : cum a fost posibil ca tocmai atunci, adică în acel interval de timp, când modificările 
de climă (care nu au potenţial mutagen) au dus la secarea terenului mlăștinos să apară şi o mutație 
la vieţuitoarele respective, şi nu oricare, ci una care corespundea perfect noilor condiţii 
ambientale ?? Comentariile ar fi de prisos ! Desigur, nu este în intenţia noastră construirea unui 
scenariu alternativ ; dorim doar să dezvoltăm un raţionament pe baza concluziilor ce pot fi 


desprinse din discuţia de mai sus. 


În interiorul acelei populaţii şi în timpul în care ea trăia în acea zonă mlăştinoasă a apărut, 
datorită jocului genetic al recombinărilor din timpul gametogenezei şi ovogenezei sau —de ce nu! 
— din cauza unei mutații, o variantă de program (un individ) care conţinea şi potenţialitatea 
trecerii la păşirea pe mai puţine degete, eventual chiar pe unul singur, chiar dacă această 
modificare era contrară condiţiilor concrete de existență ale individului respectiv (teren 
mlăştinos). O asemenea modificare fenotipică (cu caracter adaptativ ( ???), după opinia celor mai 
mulți specialişti !)) era, însă, în totală discordanţă cu acel mediu mlăştinos şi, în consecință, 
individul purtător al acelei insolite modificări, neputându-şi adapta mediul la acea particularitate 
determinată genetic, nu a mai avut, pentru supravieţuire, decât şansa oferită de căutarea altui 
mediu, care să fie potrivit acelei modificări: un teren uscat şi tare, în raport cu care suprafaţa 
plantară mult redusă (prin determinare genetică) constituia un real avantaj, altfel, dispariţia lui 
devenea iminentă . Că acel mediu potrivit a fost găsit (din întâmplare sau nu — este mai puţin 
important -) ne-o dovedeşte chiar faptul incontestabil că astăzi exită numai cabaline ce păşesc pe 
un singur deget! Ceea ce trebuie remarcat, în subsidiar, este faptul că în această variantă 
explicativă, din care rezultă că nu schimbarea factorilor de mediu a determinat modificarea 
anatomică, ci o cauză internă organismului (autorestructurarea ADN-ului), “selecția naturală” —în 
înţelesul actual al sintagmei- nu a acționat în sensul darwinian de motor al evoluţiei 
supraviețuirea individului modificat ne fiind condiționată nici de secarea arealului mlăştinos, nici 


de dispariţia restului indivizilor care îl populau. 


In fine, se impune a discuta aici şi acum problema coloritului organismului, ca formă de 

ce > : $ x = = y Saor ý f 
adaptare” la mediu. [In legătură cu această problemă există trei aspecte: homocromia, 
diferențierea coloristică a sexelor şi culorile de avertizare. Nu punem în discuție aici decât 
problema utilității pentru devenire a coloritului, rolul lui în asigurarea progresului lumii animale. 
Nimeni nu poate contesta importanța homocromiei pentru supraviețuire. Un organism al cărui 
colorit face greu detectabilă prezența sa în ambientul propriu va avea mult mai multe şanse de 


supraviețuire în fața duşmanilor decât unul a cărui discordanță cromatică îi trădează prezența; 

coloritul devine astfel un important factor de selecţie. Dar, este, oare, coloritul în sine un criteriu 
valoric pentru progresul, devenirea speciei ? Sau, se asociază, oare, coloritul de protecţie cu o altă 
determinare genetică valoroasă pentru devenire ? Nu avem nici o dovadă în acest sens şi avem 
serioase îndoieli în privinţa existenţei vreuneia. Cu toate acestea, în literatura de profil încă mai 
este vehiculat un exemplu (dintre numeroasele posibile) prin care se doreşte a ne convinge că, sub 
acțiunea cromaticii ambientului, prin “adaptare” de-a lungul mai multor generaţii, organismele 
dobândesc un colorit protector. Este vorba despre o specie de peşti de apă dulce (zglăvocul) în 
interiorul căreia s-a constatat existența a două populaţii: una cu partea dorsală a corpului de 
culoare deschisă, ca rezultat al adaptării la un areal în care fundul râului este albicios, alta cu 
partea dorsală de culoare închisă, ca rezultat al adaptării la un areal în care fundul apei este 
negricios. În realitate, însă, aici nu este vorba despre o homocromie obţinută prin adaptare, aşa 
cum se susţine în prezent; o astfel de concluzie nu este singura posibilă şi —oricum- nu cea mai 
credibilă. Să ne imaginăm o populaţie inițială din această specie formată din indivizi cu partea 
dorsală a corpului de culoare închisă (aceasta este chiar caracteristica speciei). Din jocul 
autorestructurărilor genetice din timpul gametogenezei (şi al formării zigotului) a rezultat, la un 
moment dat, un individ (sau un grup) cu partea dorsală a corpului de culoare deschisă, care a avut 
şanse de înmulţire şi de transmitere la urmaşi a acestei particularităţi cromatice. Să admitem că, 
din motive legate de existenţa biologică, indivizii de cele două culori se răspândesc pe o zonă mai 
extinsă în lungul râului şi ajung, în număr aproximativ egal, în cele două areale: cel cu vadul de 
culoare închisă şi cel cu vadul de culoare deschisă. În mod firesc, în fiecare areal prădătorii vor 
depista mai uşor indivizii de culoare contrastantă în raport cu mediul, ceea ce va face ca, în timp, 
numărul acestora să scadă până la dispariţie, rămânând doar cei homocromi. Aceasta nu 
înseamnă, însă, nici că procesul selecţei după acest criteriu s-a încheiat —el va continua cel puţin 
în zona limitrofă, întrucât indivizii unei asemenea specii nu pot fi suspectaţi de “rațiune”, în baza 
căreia să evite intrarea în zona necorespunzătoare din punct de vedere cromatic-, nici că 
homocromia este o modalitate infailibilă de supravieţuire —prădătorii vor devora şi indivizi 
homocromi aflaţi in arealele potrivite, chiar dacă într-un număr mai redus, nici că o astfel de 
homocromie a condiţionat progresul, devenirea speciei: această diferenţiere cromatică între 
populaţii putea foarte bine să nu apară! În ceea ce priveşte “coloritul de avertizare” avem dovada 
certă că este vorba despre o condiţionare reflexă a evitării, care se transmite de la o generaţie la 
alta în interiorul populaţiei prădătorilor, tot în baza condiţionării (învăţare), prin “exemplul” 
comportamental dat urmaşilor de către părinţi: prădătorii de larve fără culori « de avertizare » pot 
fi uşor “înşelaţi” prin inversarea experimentală (vopsitul) a coloritului între indivizii 


« comestibili » (fără culori de avertizare) şi cei otrăvitori (cu colorit de avertizare). Or, tocmai 

astfel se explică faptul că aceste specii cu colorit de avertizare şi secreţii toxice nu dispar prin 
selecţie naturală pasivă, deşi nu se “adaptează” prin homocromie, ci păstrează un colorit 
discordant, strident chiar, în raport cu mediul; a considera această discordanţă coloristică drept o 
“adaptare” a cărei finalitate ar fi “avertizarea” (!!) prădătorilor ni se pare a fi ceva mai mult decât 


O exagerare. 


Din bogăţia de situaţii concrete să mai alegem una particulară. Să admitem că o populaţie 
restrânsă este adaptată convenabil la un anumit ambient şi că în interiorul acesteia, la unul dintre 
indivizi, apare, ca urmare firească a autorestructurărilor (recombinărilor) ADN-ului, o modificare 
fenotipică ceva mai amplă, care nu se potriveşte în condiţiile ambientale date (o dovadă în plus că 
acea modificare nu a fost consecinţa relaţiei organism-mediu). Să presupunem că, datorită 
amplitudinii modificării, refacerea valorii optime a raportului dintre dinamica devenirii şi cea a 
ambientului nu este posibilă prin adoptarea soluţiei de corectare (adaptare) a mediului şi că, 
astfel, individul purtător al acelei modificări este constrâns să apeleze la soluţia căutării mediului 
potrivit cu modificarea apărută . Probabilitatea ca acest mediu să fie găsit va fi cu atât mai mare 
cu cât spaţiul posibil de explorat va fi mai extins şi cu condiţii mai variate de la o zonă la alta. 
Dacă, însă, acel spaţiu este puțin extins, uniform în privinţa condiţiilor şi izolat geografic —aşa 
cum este cazul unei insule marine (vezi insulelele Galapagos !)-, atunci individul purtător al 
noului va fi sortit pieirii. Aceasta nu înseamnă încă stoparea devenirii în cadrul populaţiei 
respective ; printr-o altă autorestructurare posibilă a ADN-ului unuia sau al mai multor indivizi, 
sau printr-o mutație individuală, va putea să apară, în unul sau mai multe cazuri, o altă 
modificare fenotipică, cel puţin tot atât de amplă ca şi cea dintâi, dar individul (indivizii) care o 
va deține va avea aceeaşi soartă. Cu trecerea timpului, asemenea tentative se reduc până la 
dispariţie atât din cauza eliminării indivizilor capabili de a genera - prin autorestructurări 
(recombinări) ale ADN-ului — gameţi cu programe genetice novatoare (deci, a celor mai înclinați 
spre variabilitate), cât şi din cauza imposibilității participării la reproducere şi a unor indivizi 
aparţinând unor populaţii cu un alt genofond, ei fiind absenţi din cauza aceleaşi izolări geografice. 
În acest mod, variabilitatea individuală se reduce progresiv, iar devenirea este stopată prin 
închiderea în sine a modelului de autorestructurare a ADN-ului. În asemenea spaţii geografice 
izolate, existenţa biologică dobândeşte un scop în sine, iar generarea de noi indivizi devine o 
simplă re-producere (multiplicare, înmulţire, dar nu procreaţie !) a părinţilor deținători de ADN 


înclinat spre conservatism (este cazul insulelor Galapagos vizitate de Darwin). 

Modificările fenotipice care apar în consecinţa autorestructurărilor novatoare ale ADN- 
ului înclinat spre variabilitate nu au aceeaşi valoare pentru existenţa individului, unele putând fi 
total lipsite de importanţă sau chiar dăunatoare. Aceasta este o dovadă în plus că devenirea nu 
urmăreşte un plan prestabilit, ci ea derivă din aceea că autorestructurarea ADN-ului care îi stă la 
bază generează tot ceea ce este posibil în condițiile date. Dacă analizăm doar câteva dintre 
numeroasele situaţii concrete prin această prismă vom putea înţelege mai bine însăşi devenirea. 
Ar fi o absurditate să negăm, de exemplu, utilitatea trompei pentru existenţa elefantului. Dar, 
oare, dacă trompa nu ar fi apărut, acea fiinţă nu ar fi putut exista, aşa cum există toate animalele, 
din acelaşi habitat, care nu o deţin ? Apariţia trompei, deci, nu a constituit un răspuns adaptativ al 
organismului la o anume nevoie existenţială şi nici nu a avut valoarea unei etape obligatoriu de 
străbătut pentru continuarea devenirii ! Forţând puţin lucrurile, am putea spune că, chiar dacă 
purtătorul ei nu “conştientizează” acest lucru, întrucât nu “ştie” cum ar fi viaţa în absenţa ei, 
trompa este o anexă destul de incomodă. Însă, odată apărută din jocul genetic, trompa şi-a găsit 
întrebuinţări care îi pot justifica existenţa, dar nici una care să îi poată motiva apariţia. Mai mult 
chiar, păstrarea ei de la o generaţie la alta nu derivă din calitatea trompei de a fi indispensabilă 
existenţei biologice, ci din aceea că nu o prejudiciază ; dacă prezenţa ei ar fi adus prejudicii 


existenţei, desigur, nu trompa ar fi dispărut, ci însuşi purtătorul ei. 


După cum cauzele pot fi eficiente sau declanşatoare, şi motivațiile coportamentelor, care, 
în general, au finalitate adaptativă, pot fi reale (eficiente) sau aparente (declanşatoare, de un nivel 
sau altul). Pentru actele coportamentale cauza eficientă, sau motivaţia reală, majoră este unică atât 
pentru animal, cât şi pentru fiinţa umană : asigurarea homeostaziei la niveluri joase ale entropiei. 
Dacă homeostazia este o mărime globală şi nu una secvenţială, aceasta nu înseamnă că ea nu 
poate fi abolită dintr-o direcţie sau alta : biologică, psihologică, socială sau culturală (la om). Spre 
exemplu, depresia psihică duce la abolirea homeostaziei globale (nu doar psihice) prin aceea că 
determină o depresie şi a sistemului imunitar, aceasta ducând la afectarea stării de sănătate, 
sănătatea precară reducând interesul pentru cultură (sau deturnându-i sensul) şi, astfel, 
modificând relaţiile sociale. Un exemplu edificator : la scurtă vreme după evenimentele din 1989, 
dispărând « tutelarea globală » (nu numai în planurile psiho-socio-politice şi culturale, ci şi în 
plan biologic — ne referim la interdicţia întreruperii de sarcină), căreia au fost obligaţi să se 
supună timp de peste 40 de ani (şi în condiţiile căreia au fost nevoiţi să se descurce pentru a 
exista în condiţiile indicate!), majoritatea covârşitoare a indivizilor s-au trezit debusolaţi : 
pierduseră deprinderea de a decide singuri ce,cum şi cât să întreprindă pentru a-şi asigura o 


existenţă convenabilă. Un asemenea sentiment de insecuritate privind existenţa pentru ziua de 

mâine, fără să mai implicăm planurile pe termen lung, se institue ca un puternic factor stressant. 
Or, starea de stress este determinată de o mai mare descărcare de adrenalină (şi nu numai) din 
glanda  medulosuprarenală, hormon care blochează eliberarea de insulină din celulele B ale 
insulelor Langerhans din pancreas, şi astfel, nivelul glicemiei sporeşte. Aşa se explică sporirea 


incidenţei diabetului zaharat (pe bază de stress) în ultimii ani. 


În mod similar, un eşec în plan social (socio-profesional mai frecvent) determină apariţia 
unor « trăiri » negative în plan psihic, acestea influențând în sens negativ şi celelalte planuri ale 
existenţei. Ceea ce este important de reţinut este faptul că dimensiunea psihică a fiinţei umane — 
poate tocmai pentru că ea operează pe baza principiului hedonic aflat sub « lumina » conştiinţei 
(animalele nu au conştiinţă, ci doar conştiență) — este cea mai frecventă şi importantă cale de 
abolire a homeostaziei acesteia ; de aici derivă şi enorma importanţă a selectării şi individualizării 
tehnicilor de psihoterapie în conformitate cu specificul individual al fiecărui subiect (client). 
Afirmând că motivaţia ultimă pentru oricare dintre comportamentele umane este restabilirea şi 
întreţinerea homeostaziei la valori joase ale entropiei, suntem conştienţi că ne situăm exclusiv la 
nivelul principiilor de bază ale etologiei şi, din acest motiv, ne simţim obligaţi să transferăm 


discuţia în sfera concretului. 


Pornind de la etimologia cuvântului, cei mai mulţi înţeleg prin homeostazia ca 
proces realizarea şi prezervarea, prin diverse mecanisme, la valori cvasiconstante a 
parametrilor de stare, de regulă pur biologici, ai organismului în circumstanţele variabile 
oferite de mediu. Eroarea comisă prin acest mod de gândire poate fi demonstrată prin 
cele mai banale exemple : frevenţa cardiacă în stare de repaus este de aproximativ 70 
pulsaţii/minut, iar în condiții de efort fizic maximal de 180 pulsaţii/minut ; valoarea 
glicemiei este în repaus total de aproximativ 80 mg%, în timp ce în perioadele 
postprandială, de stress sau de început al unui efort fizic intens de 140 mg% ; faţă de 
aceeaşi persoană aflată într-o anumita ipostază putem manifesta, în anumite circumstanţe, 
simpatie sau, în altele, antipatie, respectiv, admiraţie sau invidie etc. lată de ce, discuţia 


pe acest palier trebuie să înceapă cu definirea corectă a termenilor ştiinţifici utilizaţi. 
Organismul individual (dar nu numai, ci şi cuplul familial, grupul social, societatea în 


ansamblul ei, considerate ca entităţi) care, în calitatea lui de sistem deschis, pretinde satisfacerea 


anumitor cerinţe (necesităţi, trebuinţe existenţiale), formează, împreună cu mediul, în calitatea lui 

de ofertant pentru acele cerinţe, un sistem termodinamic, în interiorul căruia aceste două 
componente au viteze de evoluţie (în sens de dinamică), ale propriilor parametrii de stare, în mod 
necesar diferite. În timp ce viteza de evoluţie a parametrilor de stare specifici mediului (Vm) este 
redusă, cea a parametrilor de stare specifici organismului (Vo) este ridicată. Într-o exprimare mai 
succintă : în timp ce una dintre componente (mediul) se află într-o anumită stare, cea de a doua 
componentă (organismul) trece printr-o mulţime de stări posibile. Existenţa în condiţii optime a 
sistemului termodinamic (în speţă, a sistemului viu, a cuplului, grupului etc.) este dependentă în 
mod direct de cvasiconstanţa valorii raportului dintre viteza de evoluţie a parametrilor de stare ai 
mediului (Vm) şi viteza de evoluţie a parametrilor de stare ai organismului (Vo), valoare ce 
trebuie să fie subunitară şi cvasiconstantă (Vm/Vozk). Or, tocmai această valoare cvasiconstantă 
a raportului Vm/Vo reprezintă, în fapt, homeostazia, ceea ce nu înseamnă constanţă a parametrilor 
consideraţi separat. După cum bine s-a înţeles, în menţinerea homeostaziei organismului 
individual (cuplului, grupului social etc.) astfel definită, acestuia îi revine un rol activ (la om şi 
raţional), în timp ce mediului unul pasiv. Trebuie remarcat faptul că în împrejurarea în care 
dinamica ofertelor mediului este prea lentă în raport cu cerinţele organismului (cuplului, grupului 
social etc.), acesta intervine în mod activ şi raţional (la om) în direcţia modificării ritmului 
acestora, aducând-ul cât mai aproape de nivelul optim (antropizarea mediului, cultura, civilizaţia). 
Desigur, reuşita omului în acest demers nu este întotdeauna garantată (între Sisif şi Prometeu nu 
există decât un pas). La un nivel inferior şi unele animale întreprind acţiuni similare de adaptare 
a mediului la cerinţele proprii (construirea de cuiburi, vizuini etc.). Cu alte cuvinte, homeostazia 
nu reprezintă prezervarea la valori cvasiconstante de către organism a propriilor parametrii de 
stare în circumstanţe variabile de mediu, ci permanenta lor adecvare la acestea sau/şi adaptarea 
mediului la nevoile proprii sau, cînd aceasta nu este posibilă, căutarea unui alt mediu mai potrivit 


cerinţelor sale (prin migrații mai mult sau mai puţin extinse). 


Pentru a simplifica lucrurile facem precizarea că parametrii de stare ai organismului 
(cuplului, grupului social etc.) sunt funcţie directă de nivelul satisfacerii cerințelor acestuia 
(necesităţi, trebuinţe, aspirații etc.), cerinţe adresate mediului de viaţă, ai căror parametrii de stare 
se institue ca oferte (mijloace, modalităţi, condiţii etc.) pentru cel dintâi. Când un individ uman îşi 
satbileşte un anume ideal de viață, mai cu seamă în perioada adolescenţei (să nu uităm că Romeo 
si Julieta erau adolescenţi !), el nu face decât să prefigureze un anume nivel de aşteptare pentru 
satisfacerea aspirațiilor sale. În fapt, prin aceasta el semnează un cec în alb, circumstanţele 
viitoare putând să-i fie mai mult sau mai puţin favorabile sau potrivnice. Trecând la punerea în 


operă a idealului « visat » el poate constata că mediul (socio-politico-economic şi cultural, în 

primul rînd) nu-i oferă condiţiile optime pentru împlinirea acestuia. În acel « moment » (marcat 
de primele confruntări cu consecinţele negative ale acestui dezacord), homeostazia este abolită şi 
individul intră într-o stare de derută ce se accentuează cu trecerea timpului (nu se mai simte 
împăcat cu sine, dar nici cu lumea) şi oscilează între adoptarea unuia sau altuia dintre 
comportamentele pe care le consideră posibile : acceptarea unei vieţi ce nu-i aparţine întrucât nu 
corespunde cu idealul « visat » (ceea ce echivalează cu o sinucidere morală şi subscrierea la 
statutul de «cadavru viu»; vezi Tolstoi), lupta deschisă (în varii modalităţi) în vederea 
schimbării mediului (societăţii) în conformitate cu aspiraţiile sale (unul îpotriva tuturor, ceea ce 
este puţin probabil) ; refuzul acestor două variante, din motive de cele mai multe ori nici de el 
înţelese, şi eşuarea în forme comportamentale diferite prin care se autoexclude din lumea 
normalului (izolarea de lume, refugierea în lectură [lectura ca drog], refugierea în depresie, în 
consumul de alcool, de droguri, agresivitatea, autoagresivitatea, până la suicid, ca forme de refuz 
de a trăi viaţa altcuiva, neconformă cu aspiraţiile sale ). Şi toate acestea în tendinţa redobândirii 
homeostaziei, a stării de împăcare cu sine şi cu lumea! Cu certitudine, omul ajuns într-o 
asemenea situaţie nu-şi pune problema homeostaziei (despre care, de regulă, nici nu are habar !), 
ci caută să-şi explice (justifice) eşecul prin autoculpabilizare, prin diverse proiecţii, de cele mai 
multe ori greşit orientate etc., ceea ce afectează grav comportamentele în toate cele patru 
dimensiuni ale sale: biologică, psihologică, socială şi culturală. Desigur, la acest punct al 
discuţiei trebuie precizat faptul că stabilirea şi prezervarea homeostaziei la niveluri joase ale 
entropiei, generatoare a sentimentului de împăcare cu sine şi cu lumea («fericirea » ca 
deziderat), sunt direct dependente şi de nivelul de aşteptare (aspirații) al individului (cuplului, 
grupului etc.), nu numai de condiţiile de mediu, cunoscând că, în fapt, homeostazia exprimă un 
raport între cerinţe (nivel de aşteptare în cele patru dimensiuni ale sale) şi oferte (condiţiile de 
mediu bio-psiho-socio-culturale). Situaţia poate fi comparată cu aceea a atleţilor săritori la 
înălţime : sunt indivizi (cupluri, grupuri etc.) care îşi fixează « ştacheta » la 1 m înălțime, ceea ce 
le asigură reuşita încă de la prima încercare —aceştia sunt falşii fericiţi, alţii care o fixează la 3 m 
înălţime, ceea ce conduce la eşec perpetuu —aceştia sunt falşii nefericiţi. Individul raţioal, realist 
îşi plasează ştacheta la 1,5 m înălțime, o doboară de câteva ori, dar până la urmă reuşeşte să o 
sară ; după mai multe încercări reuşite, o ridică cu cîţiva cm şi, după câteva nereuşite, o trece din 
nou, ceea ce îi sporeşte încrederea în sine şi îi dă posibilitatea să o ridice mereu cîte puţin şi să se 
învingă, de fapt, pe sine (şi nu pe adversar !), desigur, nu fără eşecurile inerente, dar efemere, ale 
fiecărui nou început. Abia de aici provine adevărata fericire : parcurgerea drumului, dar nu 
atingerea țintei! Succesiunea aceasta : nereuşită-reuşită-nereuşită-reuşită... este plastic surprinsă 


de Brâncuşi în « Coloana fără sfârşit », din care trebuie să desprindem şi alte două semnificative 

detalii : dispunerea ei pe verticală, sugerând aspirația spre devenire, spre diacronism, şi capătul 
superior deschis, sugerând deschiderea spre nou, optimismul (nu pot să garantez că sculptorul a 


urmărit să ne transmită asemenea mesaje !). 


Desigur, viaţa reală ne oferă numeroase exemple de comportamente umane cu finalități 
neaşteptate, mult mai complexe decât ne putem imagina. lată un scenariu (bazat pe un fapt real) 
în care motivaţia eficientă acţionează continuu pe termen lung : ani de zile. Pentru a avea un 
referenţial în discuţie, vom porni de la observaţia unei scriitoare de prestigiu : constituirea unui 
cuplu heterosexual parcurge, în general, patru faze triadice : trei săptămâni se studiază, trei luni se 
iubesc, trei ani se ceartă şi treizeci de ani se suportă, fiecare fază fiind caracterizată de anumite 
comportamente specifice ! Un funcţionar, cu o familie, onorabilă în aparenţă, se afla în « faza a 
treia » a mariajului : ea, soţia, aflându-se permanent la originea neânţelegerilor : irascibilă, 
permanent nemulțumită de viaţa de cuplu, obligată să o îndure etc., deşi partenerul de viaţă nu-i 
oferea motive serioase pentru toate acestea. După un timp (ceva mai mult de doi ani), ea rămâne 
însărcinată cu primul copil şi soțul constată o schimbare radicală în comportamentul soţiei, 
schimbare pe care el o pune pe seama modificărilor hormonale legate de sarcină : docilă, gata 
oricând să-i satisfacă toate capriciile, extrem de tolerantă faţă de micile lui abateri etc. Ce mai, o 
soţie cu un comportament model. La scurtă vreme, vine şi a doua srcină şi comportamentul soţiei 
se menţine ireproşabil, ba chiar se accentuează în acest sens. Trec 18 ani, timp în care ea se 
comportă ca o soție model.Cei doi copii devin maturi şi viața cuplului devine nu numai 
exemplară, ci şi prosperă. Într-un asemenea moment, soțul este trimis în delegaţie pentru mai 
multe zile în interes de serviciu, într-un oraş de provincie şi este cazat la un hotel în jurul căruia 
mişuna o « faună » feminină de o condiţie joasă. Luând constant cina la acel hotel, în una din seri, 
una dintre « cliente », după mai multe încercări, vine la masa lui şi, desigur, el, după câteva 
ezitări (şi câteva pahare în plus), o acceptă în « aşternut », dar se protejază contraceptiv în modul 
cel mai sigur. După trei luni de la acest episod, «clienta» sună la apartamentul familiei 
funcţionarului în cauză reclamând că este îsărcinată, tatăl viitorului copil fiind, prezumtiv, chiar 
personajul despre care vorbim. Copii (majori), dar mai cu seamă soția, iau atitudine vehemntă şi 
ea hotărăşte să-l acţioneze în insatnţă în vederea divorţului pentru infidelitate. El, care nu a negat 
relaţia cu “individa” (considerând că ar fi sub demnitatea lui de bărbat !), dar, mai cu seamă, 
ştiindu-se protejat (folosise prezervativul), a negat paternitatea viitorului urmaş, considerînd că 
individa urmăreşte doar obținerea unui anumit profit material pe seama lui. În consecinţă, a cerut 
expertiza medico-legală pentru stabilirea paternităţii, prin compararea amprentelor ADN. 


Concluzia instanţei medicale : individul era marcat de o boală genetică — azoospermie -, constând 

în incapacitatea de a produce spermatozoizi, adică — sterilitate biologică : imposibilitatea de avea 
urmaşi. Desigur, instanţa a hotărât diorțul, dar, dând câştig de cauză soţului (deşi, sub aspectul 
moralității, şi el avea partea lui de  vină!). lată un exemplu în care motivația eficientă a 
comportamentului soției nu a acţionat punctual, ci pe termen lung. Soţia, care în primii doi ani de 
viaţă conjugală a manifestat un comportament conform « propriei naturi », a trecut la un 
comportament simulat, pentru a-şi ascunde propria vinovăţie. Desigur, pentru a te comporta într- 
un mod contrar naturii proprii — şi, mai cu seamă pe termen lung — presupune o mare cheltuială 
energetică interioară (menţinerea homeostaziei generale îşi cere drepturile ei entropice !), ceea ce 
semnifică o accentuată stare de nefericire, de neâmpăcare cu tine însuţi şi cu lumea ! Ce poate fi 
mai probant pentru nefericire ? Dar, viaţa, din păcate, poate fi trăită şi astfel ! Desigur, pentru 


cine este în stare de aşa ceva . Şi, din nefericire, cazurile de acest gen nu sunt rare ! 


III. Instinct şi învăţare: continuitate şi discontinuitate în determinarea 


comportamentelor 
a. Aparaiția psihicului în lumea vie 
b. Circuite neuronale preformate (înnăscute) şi învăţate (construite) 
c. Înmulțirea redundantă a neuronilor 
d. Statuia lui Aristotel şi apoptoza neuronală 
e. Memorare şi memorie - două noțiuni distincte 
f. Omul informat şi omul cult 


Din adevărul că dimensiunea psihică a fiinţei vii (animală sau umană) este apanajul 
sistemului neuroendocrin (cu rol integrator) ajuns la un anumit grad de dezvoltare (nu toate 
organismele animale au psihic, acesta apărând odată cu geneza analizatorilor, când dvin posibile 
senzațiile însoțite de unul din afectele primare : plăcut — neplăcut, adică de principiul hedonic), 
decurg două concluzii importante în privinţa sistemului nervos: prima, este aceea că actele 
comportamentale, fiind ansambluri —mai mult sau mai puţin complexe- de acte reflexe motivate, 
implică existența anumitor circuite neuronale (arcuri reflexe nu numai de complexitate diferită, ci 


şi modulare) şi, a doua, că finalitatea existenţei circuitelor neuronale, deci a existenţei neuronilor, 

este dublă. Studiul dezvoltării ontogenetice demonstrează că circuitele neuronale existente în 
sistemul nervos al omului (şi animalului) adult sunt de două tipuri: i) circuite neuronale (arcuri 
reflexe) cu funcție prestabilită genetic (cu care organismul se naşte, şi care asigură instinctele), 
acestea asigurând realizarea acțiunilor reflexe înnăscute ( noncomportamentale) prin care devine 
posibilă vieţuirea individuală, pur biologică (instinctuală), inclusiv arhetipurile de gândire 
descrise de Piaget (nu însă şi componentele-simbol ale “memoriei colective” presupuse de Jung, 
care nu sunt suficient susţinute de dovezi ştiinţifice autentice), ele fiind stabile şi comune tuturor 
membrilor speciei respective, constituind baza de « pornire » pentru formarea circuitelor noi (din 
al doilea tip), şi ii) circuite neuronale noi, în construcție prin învăţare nemijlocită( experiență 
individuală) şi mediată (educaţie), acestea asigurând realizarea acțiunilor comportamentale 
(învățate), prin care se asigură existenţa bio-psihologică şi socio-culturală (la om) cu finalitate 
adaptativă (comportamentală), ele (circuitele neuronale) realizând arcuri reflexe cu caracter 
modular exclusiv individual fără a avea caracter ereditar ; iată încă un motiv pentru care 
comportamentele nu pot fi înăscute, şi nu pot caracteriza o specie — fie ea animală sau umană - 
câtă vreme ele sunt mijloace cu finalitate adaptativă ! Caracterul modular al circuitelor în 
construcţie prin învăţare trebuie înţeles în sensul că un anumit neuron poate contribui, în 
momente diferite, la constituirea unuia sau a mai multor arcuri reflexe, atât anatomic cât şi 
funcţional, funcţie de tipul solicitării prin stimuli şi de starea de moment a organismului 


(considerat ca entitate quadridimensională). 


Dacă numărul şi calitatea neuronilor din circuitele prestabilite genetic (care asigură 
vieţuirea, latura instinctuală), precum şi cele descrise de Piaget (în cazul ființei umane, de 
asemenea determinate genetic, dar care asigură baza de pornire în dezvoltarea noilor circuite 
comportamentale ) sunt, pentru o anumită specie, mereu aceleaşi, numărul şi calitatea neuronilor 
din circuitele în construcție prin experiență (care servesc împlinirii comportamentelor, ca 
mijloace de existență adaptativă bio-psihologică la organismele animale şi bio-psiho-socio- 
culturală în cazul ființei umane) sunt remarcabil variabile de la un individ la altul, de la o 
generaţie la alta, şi de la o etapă la alta a existenţei lor, precum şi de la un areal geografic la altul. 
lată un motiv esenţial în plus pentru a contrazice afirmația că acţiunile comportamentale sunt 
caracteristice unei anumite specii — animală sau umană. Desigur, există o anumită aparenţă în 
acest sens : învăţarea , directă şi mediată. O dovedeşte şi deosebirea dintre comportamentele, în 
cadrul aceleaşi specii, a populațiilor conspecifice ce viețuiesc în zone geografice diferite, precum 
şi modificarea comportamentelor odată cu schimbarea condiţiilor existenţiale. O dovadă în 


sprijinul acestei ultime afirmaţii o găsim în cazul multor specii de animale sălbatice care au 

dobândit (prin învăţare nemijlocită sau mediată) teama faţă de prezenţa omului, care nu exista la 


început, ci a apărut abia din momentul în care acesta a început să le vâneze. 


Când vorbim despre neuronii variabili cantitativ si calitativ, facem referire, desigur, 
exclusiv la neuronii intercalari, nu şi la cei senzitivi (din zonele primare şi secundare, zonle I şi 
II) sau efectori, cu toate că ei pot fi implicaţi, funcție de circumstanţe, şi în prima categorie 
(circuitele neuronale din cele două tipuri nu sunt izolate unele de altele, ci ele interferă chiar prin 
intermediul neuronilor senzitivi,asociativi şi efectori aparţinând celor două categorii considerate, 


ceea ce conferă sistemului nervos caracter funcţional unitar, de sistem). 


La fiinţa umană, până la pubertate (aproximativ), neuronii intercalari se divid permanent 
şi oarecum haotic, fără nici o regulă prestabilită, ducând la apariţia unui număr redundant, 
aproape “in extremis”, la un conglomerat neuronal fără structură (adică fără relaţii sinaptice între 
ei). Cum dintre miliardele de neuroni din sistem nu există nici măcar unul singur autonom, adică 
neinclus în cel puţin un arc reflex, se pune următoarea întrebare : cum « ştiu » neuronii nou 
apăruţi cu care neuroni preexistenţi să stabilească relaţii sinaptice, astfel încât, prin aceasta, să 
realizeze circuite componente coerente ale unor arcuri reflexe utile integrării într-un anumit sens 
a organismului prin comportamente? Deşi comparaţia poate părea nepotrivită, totuşi, ea este 
extrem de sugestivă: totalitatea acestor neuroni redundanţi constitue, la început, un conglomerat 
similar “blocului de marmură” în care stagiritul (Aristotel) spunea că, potenţial, zace orice statuie 
posibilă (în funcţie de dimensiunile blocului, adică de numărul neuronilor), meritul sculptorului 
nefiind decât acela de a înlătura ceea ce este în plus în raport cu statuia. Abia experienţa de viaţă, 
prin învăţare nemijlocită si/sau mediată, se va institui în calitate de “sculptor” şi va face ca, prin 
stabilirea de relaţii interneuronale circuitare (sinaptice), din acest conglomerat neuronal să fie 
“pusă în valoare statuia” personală (a nu se confunda cu persona !). Cu alte cuvinte, din mulţimea 
redundantă şi amorfă (ca structură) de neuroni iniţial formaţi, pe baze genetice (doar ca număr), 
se vor selecta numai cei care au fost suficient şi semnificativ solicitaţi prin experienţă individuală 
(directă sau mediată) în realizarea anumitor acte reflexe de complexitate diferită, acte ce conferă 
conţinut comportamentelor, restul neuronilor (nesolicitaţi mai multă vreme) fiind înlăturați prin 
moarte naturală, un fel de «sinucidere» (apoptoză). De vreme ce dezvăluirea 
“statuii” (constituirea şi consolidarea noilor circuite prin relaţii sinaptice, ceea ce conferă 
individului personalitate (repetăm : a nu se confunda cu persona !) prin orientarea spre anumite 
tipuri de comportamente)) din acest bloc neuronal amorf se face exclusiv prin învăţare (învăţare 


directă sau mediată), neuronii nesolicitaţi în acest mod fiind înlăturați prin apoptoză, şi întrucât 

tocmai aceste noi circuite conferă suportul material al comportamentelor, se deduce că acestea nu 
pot să fie înnăscute, ci doar învăţate . Învăţarea, nemijlocită sau mediată, are, deci, rolul de 


« sculptor », şi ea nu este posibilă în afara procesului de memorare. 


Cu privire la procesul de memorare ca mecanism intim (care nu trebuie confundat cu 
memoria, ca rezultat !), ştiinţa nu are încă nici un răspuns pertinent. Memorarea este un mecanism 
complex şi necunoscut încă, ce constă în achiziția de informații, stocarea, procesarea (de regulă 
ignorată de psihologi !) şi actualizarea lor ulterioară (redarea, în formă frustă iniţială, cînd 
procesarea este absentă sau precară, şa cum se întâmplă în cazul omului « informat », sau în 
formă înalt şi personal prelucrată, în cazul omului « cult » ). Dacă primele două procese — 
achiziţia şi stocarea informaţiilor — ar putea beneficia de unele explicaţii ipotetice mai mult sau 
mai puţin pertinente -, procesarea lor rămâne o necunoscută, asupra căreia nu putem emite nici o 
ipoteză. Sunt multe persoane (unele chiar cu pretenţii de personaltăţi intelectuale marcante) care, 
independent de tema discuţiei, fac apel la probleme pe care le au în « memorie » neprocesate, 
indepndent de tema aflată în dezbatere. Cînd vine în discuţie o problemă cronologică, o asemenea 
persoană nu scapă prilejul de a aminti, fără nci o legătură logică cu subiectul, că în 
anul. 1600,....în localitata.....a avut loc bătălia...., la ora.....etc. Din nefericire, mulţi confundă 
asemenea indivizi cu oamenii « culți », câtă vreme ei nu sunt decât « oameni informaţi » (la care 
achiziția, stocarea şi actualizarea sunt remarcable, în comparaţie cu procesarea precară a 
informaţiilor). Cultura individuală (generală şi de specialitate) reprezintă tot ceea ce îţi rămâne, ca 
« bun utilizabil », după ce ai uitat tot ce ai citit şi ai învăţat, şi care îţi foloseşte la noi construcții 
intelectuale, nu de puţine ori originale ! Cultura individuală (generală şi profesională) trebuie să 
se institue ca un instrument de creaţie, de progres şi nu ca un mijloc de epatare a celor din jur, 


prin care se pune în evidenţă doar memoria, nu şi înțelepciunea ! 


În ceea ce priveşte modalităţile de învăţare, se consideră că acestea sunt de două tipuri: 
neasociativ, habituarea şi senzitizarea (specifice organismelor inferioare), şi asociativ : 
condiţionarea simplă (pavloviană) şi condiţionarea complexă operaţională skinneriană, (cu nimic 
deosebită, principial, de condiţionarea pavloviană !), deşi distincţia logică între aceste tipuri de 
învăţare este extrem de vagă: habituarea, senzitizarea şi condiţionarea skinneriană nefiind 
altceva, ci alte feluri de interpretare a aceleaşi realităţi : condiționarea simplă. Cu alte cuvinte, 
cei ce susțin învăţarea neasociativă, şi asociativă skinneriană, nu aduc nimic nou faţă de Pavlov 
în explicarea esenței problemei, ci doar pun în evidenţă alte modalități tehnice de a demonstra 


aceeaşi realitate ! 

IV. Bazele biologice (genetice) ale instinctelor : pattern-uri preformate 


a. Cele două tipuri de memorie (depozite informaţionale) 
b. Supervizorul (conştientul) 


c. Relaţiile dintre cele trei componente 


Pentru ca un organism individual să poată exista ca « sistem viu » (viu nu în sine şi prin 
sine, ci viu întrucât este alcătuit din elemente vii : celulele) el trebuie să se dovedească a fi în 
stare să-şi asigure condițiile necesare realizării metabolismului la nivelul celulelor sale (singurele 
entități cu adevărat vii, tocmai întrucât sunt singurele capabile să metabolizeze întru devenire ). 
Ceea ce revine ca sarcină sistemelor de organe ale organismului pluricelular (digestiv, respirator, 
excretor etc.) este realizarea şi întreţinerea homeostaziei lichidului interstiţial (extracelular), fără 
de care metabolismul celulelor, inclusiv ale celor proprii acelor sisteme de organe, este de 
neconceput, acest lichid constituind chiar mediul intim de viaţă al acestora. Se deduce, astfel, că 
sistemele de organe ale organismului pluricelular nu au decât valoarea de sisteme homeostazice 
aservite celulelor care compun organismul, şi, de asemenea, că ele nu realizează un metabolism al 
întregului, altul decât al celulelor sale —care nu există- , ci doar îl condiţionează şi îl fac posibil pe 
cel de la nivelul acestora. Deci, aceste sisteme nu determină existenţa viului, ci abia o fac 


posibilă. 


Puse în faţa unor solicitări de intensitate şi durată diferite din partea mediului extern (sau 
intern), se deduce că activitatea sistemelor homeostazice ale organismului trebuie să fie 
permanent pusă în acord cu acestea, adică să fie integrată. Această integrare cade în sarcina 
sistemului neuroendocrin (integrator). Referindu-ne doar la componenta neurală a acestui sistem, 
vom înţelege de ce este imperios necesară preformarea în ontogeneză (în baza programului 
genetic propriu) a anumitor circuite neuronale (arcuri reflexe înnăscute) implicate în integrarea 
minimală a organismului, integrare prin care viețuirea (existenţa biologică) devine posibilă. 


Acestea sunt arcurile rflexe (circuite neuronale) înnăscute (determinate genetic, standardizate şi 

comune tuturor membrilor speciei) care deservesc funcţiile fiziologice de fiinţare, funcţii care nu 
fac parte din comportamentele propriu-zise (care sunt învăţate) decât ca modalități de împlinire a 
fazelor iniţială (de cele mai multe ori) şi finală (întotdeauna) ale acestora. Pentru facilitarea 
înţelegerii acestor probleme vom analiza, prin simplificare maximă, un exemplu îndeobşte 
cunoscut: aşa-zisul comportament alimentar cu determinare pur biologică. Majoritatea celor care 
discută despre această problemă consideră că motivația în baza căreia este declanşat 
“comportamentul” alimentar o reprezintă starea de foame (stare şi nu senzaţie, întrucât la 
generarea ei participă mai mulţi analizatori). În realitate însă, ceea ce numim “foame” nu 
reprezintă altceva decât semnalul (“soneria”) adresat centrilor sistemului integrator (pe calea unor 
circuite neuronale înnăscute, genetic determinate) prin care acesta este informat că homeostazia 
generală a organismului a fost abolită (aceasta fiind motivația reală) pe calea dimensiunii 
biologice: scăderea concentraţiilor substanţelor organice în plasma sanguină, substanţe necesare 
realizării metabolismului (exclusiv la nivel celular). Generarea acestor semnale cade în sarcina 
unor senzori, sau receptori (dendrite ale neuronilor senzitivi vegetativi din zonele reflexogene 
situați în peretele superior al crosei aortei şi în sinusul carotidian), specializaţi în detectarea 
variațiilor concentraţiilor substanțelor organice şi anorganice din plasmă, şi a altora 
(mecanoreceptori) situaţi în pereţii tubului digestiv, capabili să informeze asupra existenţei sau 
nonexistenţei unui conţinut în tubul digestiv (nu în mod necesar alimentar : dacă în stomac se 
introduce, cu ajutorul unei sonde, un balon cu pereţi extensibili, umplerea acestuia cu aer din 
exterior, reduce sau anulează starea de foame prin simpla distensie mecanica a peretelui gastric). 
Aceşti senzori sunt situaţi în locuri “strategice”, astfel încât, centrii nervoşi află despre asemenea 
variaţii chiar în momentul în care sângele părăseşte ventriculul stâng, sau alimentul ajunge în 
stomac (întrucât, pe dendritele şi axonii cu mielină potenţialele de acţiune se propagă cu o viteză 
de peste 600 km/h !). Asemenea semnale ajunse la nivelul centrilor nervoşi superiori nu 
generează senzaţii (deci nu sunt conştientizate), ci o stare generală de disconfort, uneori vecină cu 
leşinul (în hipoglicemie, de exemplu). Sumate, aceste semnale cu origini diferite, generează starea 
de foame, în baza căreia centrii nervoşi dau comenzi de declanşare a restabilirii homeostaziei 
organismului. Abia acum se declanşază comportamentul alimentar (pe circuite neuronale 
constituite prin experienţă, prin învăţare) care începe cu căutarea hranei, continuă cu 


prehensiunea şi masticaţia, încheindu-se odată cu deglutiţia. 


Că actele comportamentale sunt învăţate (prin experienţă directă sau mediată) şi nu 


înnăscute este un adevăr ce poate fi susținut prin numeroase exemple provenite atât de la animale, 

cât şi de la ființa umană. Că unele comportamente sunt învăţate prin imitare, nu schimbă esenţa 


problemei, imitarea fiind o formă mai subtilă a condiţionării. 


Din cele discutate până acum, se poate deduce că organismul deţine două depozite de 
memorie net distincte. Un « depozit de memorie al speciei », al cărui conţinut informaţional este 
dat de la naştere (în baza circuitelor preformate prin determinare genetică, în care nu trebuie 
incluse circuitele ce asigură « arhetipurile de gândire » ale lui Piaget, deşi au şi ele o anume 
determinare de acest tip), asigurînd instinctele (necesare vieţuirii), şi în care nu mai este necesar 
nimic de adăugat prin învăţare. Tot ce s-ar putea modifica în conţinutul său cade în sarcina 
jocului recombinărilor ADN-ului, modificări care însă nu vizează generaţia parentală (la nivelul 
căreia se produce recombinarea), ci pe aceea a urmaşilor, aceasta având menirea să împlinească în 
fenotip zestrea genetică primită sub formă de potenţialitate. Acest depozit poate fi asimilat 
inconştientului (dar nu în sensul folosit de Jung). Al doilea, care poate fi asimilat 
subconştientului, este «depozitul de memorie individuală », fără determinare gentică a 
conţinutului, ci doar de influențare a desfăşurării procesului de memorare, el încărcându-se 
informaţional exclusiv prin învăţare (directă sau mediată) pe tot parcursul vieţii (desigur, cu un 
ritm şi cu o eficienţă ce scad odată cu înaintarea în vîrstă a individului). De aici nu trebuie trasă 
concluzia greşită că la naştere acest depozit al memoriei individuale este gol. Începând cu vârsta 
de 5 — 5,5 luni de viaţă intrauterină sistemul nervos al fătului este suficient de bine dezvoltat 
pentru a engrama în special « trăiri », dar şi informaţii privitoare la senzaţii : labirintice (mişcările 
de deplasare ale mamei), gustative şi tactile (îşi suge degetul, desigur când, din întâmplare, îşi 
nimereşte cu degetul orificiul bucal), auditive (ascultă muzică împreună cu mama) etc. Mai 
importante pentru viaţa postnatală a individului sunt « trăirile » din această perioada, ele având, în 
totalitate, un efect pozitiv. Până la momentul parturiţiei, fătul trăieşte într-o adevărată Arcadie (et 
in Arcadia ego !): nu are nici măcar grija respiratului, dară-mi-te a mâncatului, iar geutatea 
corporală pe care şi-o resimte nu depăeşte cîteva sute de grame (e aproape în imponderabilitate !), 
deşi spre luna a noua greutatea lui reală poate depăşi uneori 3 000 grame (datorită flotabilității în 
lichidul amniotic). Această stare de bucurie trăită de făt îl determină, de multe ori, să zburde în 
pântecele mamei (de regulă, asemenea mişcări ale fătului sunt interpretate de către mamă — şi nu 
numai - ca mişcări de corectare a poziţiei corporale incomode în care se află, deşi sunt destul de 
frecvente şi acestea). Ce mai, această Arcadie este un adevărat Rai pentru făt! Dar, vine şi 
implacabilul moment al parturiţiei ! Mama pierde lichidul amniotic şi, brusc, fătul îşi simte 
propria greutate. Acesta este primul moment de spaimă pentru el, după care începe calvarul 


travaliului naşterii, care nu cade exclusiv în sarcina mamei. Fătul luptă alături de mamă pentru a 

veni într-o lume pe care nu şi-a ales-o şi pe care (exagerînd !) nici nu şi-a dorit-o ; venirea în 
această lume nu este o decizie care să-i fi aparţinut !! Actul parturiţiei se dovedeşte astfel pentru 
făt ca o experienţă extrem de negativă : un adevărat Iad !!! Nu putem rezista tentaţiei de a ne 
asocia opiniilor unui prestigios gînditor care pune pe seama acestor experienţe, comune tuturor 
indivizilor, ideile de Rai şi Iad —indiferent de numele dat acestora în diverse culturi -, care au stat 
şi stau la baza tuturor religiilor apărute pe Pământ, în momente şi locuri geografice diferite, fără 
comunicări directe între acestea . Dar —adăugăm noi -, nici nu putem neglija faptul că între Rai şi 
Iad — din perspectivă psihologică (bazată pe principiul hedonic) — nu există deosebiri esenţiale 
faţă de recompensă şi pedeapsă !!! Şi, oare, nu toată viaţa noastră este o permanentă oscilație 


între aceste extreme ??? 


Un alt aspect al problemei aflată în discuţie merită menţionat. Dacă asemenea trăiri 
pozitive din viaţa intrauterină nu sunt conştientizate de făt, faptul că ele au fost engramate ca 
atare în depozitul individual de memorie le conferă uneori (la anumiţi idivizi mai mult, la alții 
mai puţin) posibilitatea să fie actualizate, în anumite circumstanţe, la maturitate, fără a fi 
conştientizată originea lor. Unele persoane mature, călătoresc într-o ţară în care nu au mai fost 
niciodată şi, în asemenea spaţiu geografic, admirând un peisaj, un apus ori un răsărit de soare etc., 
trăiesc, în consecinţă, o stare, o emoție pozitivă ( stare de catharsis) comparabilă cu una dintre 
trăirile pozitive din viaţa intrauterină, trăire ce se poate actualiza în mod frust : şi-o amintesc ca 
atare, fără a-i putea stabili în mod conştient originea. Desigur, identitatea trăilor pozitive din cele 
două etape ale existenţei individuale — foetală şi adultă - este în măsură să genereze maturului 
impresia că, într-o împrejurare neidentificabilă, a mai trăit o asemenea stare, a mai trecut printr- 
un asemenea catharsis. Neconştientizând originea primei stări, peste care se suprapune până la 
identitate cea de a doua — prima neconştientizată, dar actualizabilă (conştientizabilă ca trăire), cea 
de a doua trăită conştient în prezent -, un asemenea subiect — posesor de conștiință şi, din acest 
motiv, imperios mânat spre găsirea unei explicaţii a vieţii trăite -, recurge la cea mai facilă 
concluzie : « eu am mai fost în acest loc » (deşi este conştient că în acel loc se află pentru prima 
oară). De aici şi până la ipoteza Reîncarnării nu mai este decât un pas !!! Ca şi între sublim şi 


ridicol. 


Necesitatea de a distinge între memorare, care este un proces, şi memorie, care este 
rezultatul acestuia, este una imperioasă. Faptul că folosim aceeaşi sintagmă — depozit de 
memorie — atunci când vorbim despre formațiunile neuroanatomice ( ??) ale inconştientului şi 


subconştientului nu trebuie înţeles decât ca un avatar al unui demers de ordin didactic (deşi nu 

este exclus ca el să fie chiar rezultatul unei anume indolenţe intelectuale a specialiştilor în 
domeniu!). Că ambele formaţiuni au calitatea de depozit reprezintă un adevăr incontestabil şi 
unanim recunoscut. Dar, faptul că ele sunt nu numai esenţial deosebite în plan funcţional şi 
distincte prin determinarea genezei lor, este unul care scapă, prea adesea, gândirii celor ce se 
preocupă de o asemenea problemă. Şi consecinţele negative nu sunt de neglijat ! S-a precizat că 
memorarea (ca proces) constă în achiziția, stocarea, procesarea şi actualizarea (redarea) 
informaţiilor la şi de la nivelul depozitului. Da, dar toate acestea sunt specifice exclusiv 
depozitului de memorie individuală (subconştientului), nu şi depozitului de memorie al speciei 
(inconştientului). Acestuia din urmă nici nu putem, din perspectivă logică, să-i recunoaştem 
capacitatea de memorare (ca proces), întrucât la nivelul unui asemenea depozit — răspunzător de 
procesele vitale, mereu aceleaşi în plan principial -, la care nu mai e nimic necesar de adăugat, dar 
nici de înlăturat (de vreme ce existenţa pur biologică este posibilă în aceste condiţii) -, nu există 
fazele de achiziţie, stocare şi, mai cu seamă, de procesare ale informaţiilor (comparativ cu 
procesarea de la nivelul celuilalt depozit), toate fiind predeterminate prin programul genetic 
moştenit de la predecesori -, singurul proces comun fiind actualizarea (redarea), deşi şi acesta se 


deosebeşte profund de actualizarea de la nivelul subconştientului. 


Este cunoscut faptul că limbajul nu ne serveşte îndeajuns gândirea. Când ne referim strict 
la subconştient (memoria individuală), termenul stocare este mai puţin potrivit întrucât 
sugerează, prin derivare din limbajul comun, un proces static (de fapt, ca şi termenul depozit). Or, 
în realitate, orice nouă achiziţie la nivelul subconştientului este integrată în structura 
informaţională preexistentă, fie în mod logic (împreună cu informaţiile din aceeaşi categorie), fie 
în mod metaforic (împreună cu informaţii din categorii diferite). Pentru a facilita înţelegerea : 
informaţia adusă de cuvântul albastru va fi integrată, în mod logic, categoriei cromatice şi despre 
această culoare (ca despre oricare alta) putem spune că are o anumită nuanţă, luminozitate, 
intesitate etc., dar nu îi putem asocia însuşiri metrice : albastru lung, lat, înalt etc. Şi totuşi, în 
mod metaforic (dincolo de sensul propriu al termenului, ceea ce nu e la îndemâna oricui !), 
poetul spune : un albastru vertical. O asemenea asociere are pentru cititori (desigur, nu pentru 
toţi !) nu numai darul de a trezi resorturile estetice individuale, ci şi pe acela de a schimba 


percepţia omului despre lume. 
Dacă localizările anatomice ale celor două depozite de memorie — al speciei şi al 


individului — nu pot fi precizate cu certitudine (ceea ce nici nu credem că este necesar şi nici 


posibil, sistemul nervos reprezentând o entitate), sediul anatomic al supervizorului este categoric 


34 


localizat la nivelul neocortexului, singurul capabil de activitate conştientă şi de reflectare prin 
conştiinţă. Dacă ar fi să poziţionăm în spaţiu cele trei segmente ale sistemului nervos (ipotetic), 
depozitul de memorie al speciei (răspunzător de instincte) s-ar situa la limita de jos a reprezentării 
spaţiale prezumate, urmat, în ordine, de depozitul de memorie individuală (răspunzător de 
iniţierea comportamentelor), apoi, deasupra lor, s-ar situa supervizorul (neocortexul, răspunzător 
de actualizarea comportamentelor). Desigur, sistemul nervos fiind o entitate, se pune problema 
relaţiilor dintre aceste trei componente în interiorul acestei entități care este sistemul nervos în 
ansamblul său. Câtă vreme conţinutul depozitului de memorie al speciei este un dat genetic, 
imuabil — modificările lui fiind apanajul exclusiv al recombinărilor genetice - cel al memoriei 
individuale este un rezultat al relaţiei dintre potenţialitatea genetică şi condiţiile de mediu. 
Aceasta nu trebuie să conducă la concluzia greşită că structurările şi restructurările (procesarea) 
informaţiilor din subconştient se petrec doar la impactul cu factorii de mediu ; nici măcar cu 
precădere sau în primul rând !Impactul direct cu factorii ambientali este esenţial pentru faza de 
aciziţie a informaţiilor. Procesarea la acest nivel deţine o autonomie atât de avansată faţă de 
circumstanţe încât am putea afirma că ea este mai productivă în momentele (etapele) în care 


subconştientul nu este « deranjat » nici de inconştient, nici de conştient. 


Neocortexul (conştientul) şi depozitul de memorie individuală (subconştientul) stabilesc 
legături neuronale în ambele sensuri : când într-o discuţie nu ne amintim un nume, o noţiune etc., 
neocortexul — a cărui capacitate de memorare pe termen lung lipseşte — solicită depozitului de 
memorie individuală informaţia necesară, iar acesta, după un interval de timp mai scurt sau mai 
lung, i-o furnizează (desigur, dacă o deţine). Când neocortexul solicită o informaţie 
subconştientului, în zona corticală implicată este generat un focar de excitație care induce în jur, 
în faza de concentrare a excitabilităţii, o stare de inhibiţie, cu atât mai intensă cu cât strădania 
subiectului de a-şi reaminti este mai mare ; avem în vedere că la nivelul subconştientului sunt 
necesare intervale de timp diferite pentru găsirea uneia sau alteia dintre informaţiile solicitate. 
Când acest interval de timp este mai mare (de ordinul minutelor), informaţia găsită este trimisă 
spre neocortex, dar acesta fiind în stare de inhibiţie, nu poate beneficia de ea.. De regulă, cel ce 
nu-şi aminteşte numele, noțiunea etc. renunţă şi trece la alte subiecte de discuţie. La un oment dat, 
fără nici o legătură cu cele aflate acum în discuţie, subiectul în cauză îşi aminteşte informaţia 
solicitată iniţial. Aceasta întrucât în acel interval de timp starea de inhibiţie s-a stins progresiv şi a 


permis informaţiei furnizată de subconştient să acceadă la nivelul conştientului. 

Relaţia dintre inconştient (depozitul de memorie al speciei) şi neocortex (conştient) nu 
este directă, ci mediată de subconştient. Astfel, toate pulsiunile (instinctuale) plecate din 
inconştient şi care se cer împlinite în acte comportamentale, comandate de neocortex, ajung mai 
întâi în subconştient unde sunt suspuse unei procesări cu atât mai complexe, cu cât încărcătura cu 
informaţii a acestuia este mai bogată. Subconştientul dobândeşte astfel un rol de « filtru » între 
inconştient şi conştient, dar nu unul pasiv, ci activ datorită procesării ce are loc la acest nivel. 
Păstrând comparaţia, putem spune că « dimensiunile porilor » filtrului (adică permisivitatea 
subconştientului) sunt cu atât mai selective (deci mai reduse), cu cât cantitatea informaţiilor 
preexistente este mai mare şi de mai bună calitate (calitatea rezidând în complexitatea procesării 
de la acest nivel). Încât, neocortexul va primi de la depozitul de memorie al speciei informaţii 
care au fost deja prelucrate (procesate) de subconştient într-o manieră mai mult sau mai puţin 
riguroasă, funcţie de « dimensiunile porilor », adică de nivelul educaţiei şi autoeducaţiei, al 
învățării nemijlocite şi mijlocite. Rigoarea procesării subconştiente fiind graduală, ea diferă de la 
un subiect la altul, putând lua orice valoare cuprinsă între o limită minimă apropiată de zero (ceea 
ce frizează patologicul) şi una ce tinde spre maximă (doar ca deziderat, ea fiind intangibilă). 
Desigur, subiecţii din prima categorie se vor caracteriza prin comportamente fruste, primitive, 
aproape animalice, în vreme ce subiecţii din a doua categorie vor manifesta comportamente 
civilizate, elevate, cu putere de exemplu pozitiv. Din cele de mai sus nu trebuie să ajungem la 
concluzia greşită că nivelul rigorii procesării de la nivelul subconştientului unui subiect anume 
este un dat genetic, sau că dimensiunile porilor sunt rigide, statice. Dimpotrivă, în anumite 
condiţii şi pe intervale de timp de regulă scurte, se poate constata că rigoarea procesării — mărime 
graduală fiind nu numai de la un subiect la altul, ci şi la acelaşi subiect în momente diferite -, mai 
cu semă la cei din a doua categorie (procesare superioară), se poate modifica în sens opus. De 


unde concluzia că între Prometeu şi Sisif nu există decât distanţă de un pas !! 


V. Invăţarea prin condiționare 


a. Condiționarea simplă (pavloviană) 


b. Stereotipul dinamic 

Experimentele lui Pavlov, prin care se obține salivarea condționată la un semnal sonor ce 
precede alimentul, sunt prea cunoscute pentru a mai fi analizate în acest context. Condiţionarea de 
acest tip implică relația temporală dintre cei doi stimuli, ceea ce simplifică mult realitatea din 
afara laboratorului. Iată un exemplu în care este implicată relaţia spaţială. Într-un bazin de formă 
cilindrică, în care se află apă netransparentă (adăugând o substanţă insolubilă care dispersează), 
se fixează pe peretele interior, în poziţie orizontală, la 2-3 cm sub nivelul lichidului, o mică 
platformă din plastic transparent. Se plasează un şoricel în mijlocul bazinului, astfel încât capul să 
fie orientat într-o anume direcţie. Apa fiind adâncă, animalul înoată disperat în toate direcțiile 
încercând să se salveze. Din pură întâmpare, la un moment oarecare, nimereşte platforma de 
plastic pe care nu avea cum să o repereze vizual. Se aşază pe ea « fericit », considerându-se 
salvat. Experimentatorul îl ia de pe platformă, repetînd manevra iniţială, dar îl aşază în centrul 
bazinului cu capul orientat în altă direcție. Înotul animalului este şi de această dată tot atât de 
disperat şi haotic ca la prima probă şi, tot din întâmplare, nimereşte platforma şi se salvează. Se 
repetă manevra, dar de fiecare dată capul este orientat pe altă direcție. După mai multe astfel de 
manevre, indiferent de orientarea capului, animalul execută în mijlocul bazinului cîteva mişcări şi 
se îndreaptă, fără panică, direct spre platforma pe care nu o putea vedea. Explicaţia : pe pereţii din 
laborator se aflau diverse planşe, iar animalul a asociat poziţia platformei cu poziţia unei anume 
planşe (colorit, forma desenului etc.). Verificarea a fost simplă : mutând « planşa reper » pe un alt 
perete, animalul aşezat în bazin s-a îndreptat în direcţia planşei, dar nu spre platforma salvatoare 


şi a fost obligat din nou să înoate haotic, ca şi la primele manevre. 


Învăţarea asociativă poate determina un răspuns condiționat şi din partea unor mecanisme 
vegetative, mult mai complexe decât cele somato-motorii. Unui pacient cu hipertensiune arterială 
i se administrează zilnic medicaţia hipotensoare într-o rezervă din clinică, rezervă în care fondul 
sonor, discret şi permanent, era de fiecare dată acelaşi: fragmente dintr-un anume concert 
simfonic. După mai multe zile de asociere între acest fond sonor şi medicaţie, pacientul este lăsat 
într-o zi să aştepte tratamentul câteva zeci de minute, dar în prezenţa aceluiaşi fond muzical, după 
care i se măsoară tensiunea arterială, înainte de aplicarea tratamentului. Valoarea acesteia era 


foarte apropiată de cea normală, deşi nu se administrase medicaţia hipotensoare. 

Iată un exemplu de învăţare prin condiționare mediată. O căprioară paşte liniştită într-o 
poieniţă, asaltată fiind de o serie întreagă de stimuli olfactivi (miros de flori, de frunze uscate 
etc.), auditivi (ciripit de păsări, foşnetul pădurii etc.), vizuali (tot ce o înconjoară). În tot acest 
ansamblu de stimuli, căprioara paşte liniştită. La un moment dat, simte un miros foarte slab ca 
intensitate, dar extrem de semnificativ -mirosul de lup : renunţă la hrană şi fuge în direcţie opusă. 
Cum s-a realizat condiţionarea în acest caz ? Este oare obligatoriu să implicăm ipoteza că această 
căprioară a fost atacată în trecutul apropiat de un lup şi, din fericire, a scăpat, dobândind astfel 
experiență? Desigur, nu! Explicaţia: pe când era pui, îşi însoțea mama la păscut ; cînd căprioara 
matură simţea mirosul de lup, fugea în sens opus, iar puiul îşi urma mama (imprinting). După 
câteva repetări ale scenariului, puiul a asociat acel miros cu iminenţa unui mare pericol din fața 
căruia trebuie să se retragă prin fugă în sens opus. Dar căprioara-mamă de unde a învăţat ? 
Desigur, de la mama ei în acelaşi mod. Cu siguranţă, cândva, în trecut, a trebuit să existe cel puţin 
un exemplar care să fi trecut în mod direct printr-o asemenea experienţă dramatică, din care, din 
întâmplare, s-a salvat. Deci, teama de duşmanii potenţiali se învaţă prin experienţă directă sau 
mediată. E.Racoviţă relata că, în expediţia din antarctica (1897-1899), intra în grupurile de 
pinguini şi îi mângâia chiar, fără ca aceştia să manifeste sentimentul de teamă, în vreme ce în 
zilele noastre ei se refugiază în apă îndată ce văd o fiinţă umană apropiindu-se. Explicaţia rezidă 


în vânarea exagerată a acestor păsări nezburătoare. 


Din exemplele de mai sus, nu trebuie să se ajungă la concluzia greşită că învăţarea 
asociativă (condiţionarea) implică doar doi stimuli (ex. : clopoţelul şi hrana). În marea majoritate 
a cazurilor din viaţa concretă (orice experiment reprezintă o simplificare a realității), 
condiționarea presupune asocierea repetată, într-o ordine stabilă în timp, a unui număr mare de 
« stimuli » diferiţi (procese, factori, etape etc.), răspunsul final al organismului (reuşita acţiunii) 
obținându-se abia la capătul terminal al acestei înlănţuiri. Ca să trecem de la simplu la complex, 
vom relata mai întâi un experiment ingenios realizat chiar de către şcoala pavloviană. O încăpere 
special amenajată : pe unul din pereţi, lângă care se află o masă liberă, sunt montate, în ordine, o 
sonerie şi cîteva becuri diferit colorate (să zicem, roşu, galben, albastru şi verde ; nici culorile, 
nici ordinea lor neavând semnificaţie, ci doar faptul de a fi diferite), iar în planşeul ca o tablă de 
şah una dintre plăci este mobilă, putînd să fie rotită cu 180°, prin comandă de la distanţă, ea 
având fixată pe spate o bucată de carne (desigur, animalul trebuie să manifeste interes faţă de 
hrană, adică să fie flămând). Când în această încăpere este adus pentru prima dată un câine 
flămând, noutatea situaţiei îi produce un sentiment de insecuritate (freezing), care îl determină să 


stea retras într-un colţ. După cîteva minute, văzând că nu se întâmplă nimic, trece la 

« investigarea ambianţei » : se ridică timid, pune botul examinând olfactiv toată încăperea şi, 
după ce constată că nu e « rost » de hrană şi că nu există nici iminenţa vreunui pericol, se retrage 
resemnat şi în siguranță într-un colţ al încăperii. În această fază, experimentatorul declanşază 
soneria. În baza reflexului necondiţionat de orientare (bazat pe circuite neuronale înnăscute), care 
nu ţine de comportament, animalul întoarce capul în căutarea şi identificarea sursei sonore. În 
acel moment, este aprins becul de culoare roşie, aflat în câmpul vizual al animalului. Reacţia este 
de acelaşi tip: orientarea capului spre noua sursă, ca reflex, de asemenea, necondiţionat. 
Experimentul continuă cu aprinderea şi a următoarelor becuri : galben, albastru şi verde, faţă de 
fiecare animalul reacţionând, tot necondiţionat, ca şi la ceilalți stimuli. Imediat după aprinderea 
becului verde (ultimul în lanţ), se aude un zgomot în planşeu, faţă de care animalul reacţionează 
identic şi astfel depistează prezenţa hranei spre care se îndreaptă şi din care se înfruptă (desigur, 
fără a se sătura). Asocierea acestor stimuli se repetă, în aceiaşi succesiune, de mai multe ori (până 
la elaborarea codiţionării). La un moment dat, experimentatorul trece la aplicarea fiecărui stimul 
cu o mică întârziere (1-2 sec.) față de precedentul. În această variantă, se constată că la începerea 
acţiunii primei surse (soneria), animalul nu îşi orientează privirea spre ea, ci spre următoarea 
sursă (becul roşu), deşi aceasta încă nu a început să acţioneze (becul roşu încă nu s-a aprins, dar îl 
aşteaptă să o facă), iar cea anterioară nu şi-a terminat acţiunea (soneria încă nu s-a oprit). Acest 
comportament anticipativ al animalului a continuat şi faţă de ceilalţi stimuli în mod identic. În 
fine, experimentatorul a aplicat stimulii succesivi în aceeaşi ordine, dar nu a aprins becul verde 
(ultimul în lanţ), cel care preceda administrarea hranei. Faţă de această nouă situaţie animalul a 
avut un comportament bizar: mai întâi şi-a orientat privirea spre placa turnantă din planşeu, apoi, 
întrucât aceasta nu s-a mişcat, a sărit pe masă, cu membrele anterioare pe perete, şi a început să 
lingă becul ce nu se aprindea. Concluzia: legăturile temporare între centrii nervoşi corespunzători 
stimulilor se realizeaza în aceeaşi succesiune ca şi aplicarea lor anterioară, adică se realizează o 
înlănţuire la nivel central (stereotip). Aceeaşi concluzie se desprinde şi dacă analizăm, de 
exemplu, învăţarea strunjitului de către un ucenic, manevrarea strungului presupunând realizarea 
anumitor etape (faze) într-o ordine anumită (nu se poate scoate piesa din mandrină înainte de a 


opri motorul strungului). 


Dacă ne referim la ființa umană, lucrurile sunt mai complicate, omul având rațiune, 
proiecte, ambiţii, orgolii etc. Dobândirea conştiinţei de sine (raţiunea) a adus şi un enorm 
neajuns : subiectivismul. Pe de altă parte, fiecare individ poartă amprenta educaţiei primite, are o 
anumită experiență de viaţă, are o anumită valoare a raportului dintre starea celor două 


componente (simpatică şi parasimpatică) ale sistemului nervos vegetativ, anumite valori ale 


39 


concentraţiilor diverşilor hormoni în plasmă etc. Independent de toate aceste aspecte particulare, 
independent de circumstanţe, trebuie reţinut faptul că orice acţiune întreprinsă de om (orice 
comportament) are la bază o motivaţie şi nu o determinare genetică. Nu există acte sau 
comportamente pur voluntare (fără o motivaţie). Liberul arbitru nu este decât o pură iluzie a 
omului ! În viaţa cotidiană învăţăm permanent (direct sau mediat) câte ceva care duce la cizelarea 
comportamentelor noastre sau, dimpotrivă, la degradarea lor. Un gest, o acţiune simplă sau un 
comportament complex se exteriorizează în varii modalităţi şi determină consecinţe care nu sunt 
decât feed-back-uri pe care le interpretăm, corect sau nu, modificîndu-ne comportamentul astfel 
încât să obţinem satisfacerea propriilor noastre cerințe (expunerea în exterior a unei anumite 
imagini, aceea pe care o considerăm oportună : persona) . Sumarizînd, aceste cerinţe oscilează 
permanent între obţinerea recompenselor (de ordin bio-psiho-socio-cultural) şi evitarea 
pedepselor (sancţiuni mai mult sau mai puţin drastice, pe care nu întotdeauna le interpretăm 


corect). Acest principiu îl regăsim şi în religii sub forma tentaţiei « Raiului » şi teama de « Iad » ! 


Din cele de până aici se poate trage concluzia că actele comportamentale au întotdeauna o 
cauză, numită motivaţie, şi că motivaţia ultimă (cauza eficientă) este reprezentată de nevoia de 
restabilire şi menţinere a homeostaziei globale la un nivel redus al entropiei, dar nu de o 
predeterminare genetică !. Aceasta este o regulă cu aplicabilitate generală, inclusiv în sfera 
culturală (atât pentru creatorul, cât şi pentru consumatorul de act cultural). O motivaţie trebuie să 
existe pentru oricare act comportamental; totul este să-i găsim originea; ea poate fi, indirect, în 
patrimoniul genetic, în trecutul existenţei imature (inclusiv în cea intrauterină, cel puţin după 
două sute de zile de la concepţie), în existența matură actuală (prezent), în fantasmele noastre, sau 
în proiectele pe care le imaginăm (viitor). Oricum am pune problema, trebuie să fim conştienţi de 
faptul că motivaţia eficientă a comportamentelor umane este, de regulă, o necunoscută pentru 
individ. Din acest motiv, pentru buna convieţuire (omul fiind cu adevărat singura ființă socială), a 
fost necesară instituirea unor reglementări comportamentale nonjuridice (în mare parte), capabile 
să confere individului conştiinţa propriei superiorităţi faţă de restul vieţuitoarelor. Acestea sunt 
normele morale, al căror caracter istoric nu poate fi contestat, societatea însăşi fiind un sistem 
deschis în continuă devenire. Ele au cu precădere un caracter restrictiv în raport cu cerințele 
subiective de ordin bio-psiho-socio-cultural ale individului şi, din acest motiv, sunt generatoare 
de frustrări şi nu pot fi însuşite decât în timp prin educaţie. Când copilul mic (6-7 luni de viaţă 
postnatală) intră în relaţii directe cu lumea din jur, el nu poate concepe că ceea ce îl înconjoară 
are un alt rost decât asigurarea bunei sale existenţe. El nu poate concepe, de exemplu, că o jucărie 


care îl tentează poate aparţine altcuiva şi, din acest motiv, o revendică în mod justificat. Atunci 

intervine părintele (de regulă mama), spunînd : nu e voie !, introducând astfel prima normă de 
convieţuire (normă socială), prima normă odată cu care începe dezvoltarea dimensiunii sociale a 
individului (Supraeul) care, dacă nu va fi respectată, îi va atrage sancţiunea de rigoare. Pentru o 
vreme, copilul se va supune regulilor de teama pedepsei, dar cînd va mai creşte şi va fi în stare să 
înţeleagă că respectarea regulii este o necesitate pentru buna convieţuire, va accepta interdicția ca 
atare, fără să-şi pună problema unei alte justificări. În fine, când individul va atinge un anumit 
nivel de dezvoltare a înţelegerii, nu a lumii în general, ci a poziţiei sale în această lume, el va 
ajunge la conştientizarea faptului că respectarea normelor de conviţuire este necesară pentru a-şi 
defini condiţia de fiinţă raţională, superioară altor fiinţe şi, din acel moment, norma va fi nu 
numai liber, ci şi cu drag consimţită. Din acel moment, norma va fi interiorizată şi nu va mai 
acţiona din afara fiinţei lui. El nu o va încălca nu de teama celor din jur, de teama pedepsei, ci din 
dorinţa de a nu îşi coborâ condiţia sa de ființă cu rațiune la nivelul fiinţelor lipsite de ea. Abia din 
acest moment el va deveni o ființă morală ! Un mare filosof (I.Kant) spunea : important e să şti ce 


face omul atunci cînd nu îl vede nimeni ! 


VI. Factori ce condiţionează comportamentul uman 


Formarea şi consolidarea comportamentelor, realizate întotdeauna prin învăţare, cade în 
sarcina exclusivă a sistemului integrator neuroendocrin (a cărui dezvoltare cade în sarcina 
exclusivă a programului genetic propriu). Procesul de învăţare, constă din achiziţia informaţiior, 
stocarea, procesarea (prea des ignorată !) şi redarea lor. Că procesul de formare şi dezvoltare 
anatomo-fiziologică a sistemului integrator este determinat genetic (şi are caracter ereditar), 
aceasta este o altă problemă. Deşi este o procesualitate unitară, din raţiuni de ordin didactic 
integrarea poate fi considerată ca având o dublă finalitate : integrarea internă (a sistemelor de 
organe), prin care organismul individual dobândeşte calitatea de entitate irepetabilă (în evoluţia 
ei, Natura nu generează identități, existenţa acestora făcând imposibilă devenirea, progresul) şi 
integrarea externă (a organismului în ambient), prin care entitatea irepetabilă dobândeşte 
calitatea de parte componentă a sistemului termodinamic organism-mediu (existenţa viului 


derivând din calitatea lui de sistem deschis). 

Integrarea externă, prin care individul se manifestă vizibil în relaţiile cu lumea, cu alte 
cuvinte persona, constitue obiectul de studiu al etologiei —stiinţa comportamentului. Aceasta nu 
trebuie să conducă la concluzia grşită că între cele două domenii ale integrării există disjuncţie. 
Dimpotrivă, integrarea internă exercită o influență covârşitoare (dar nu determinare !) asupra 
comportamentului. Cel mai simplu şi convingător argument în acest sens ne este oferit de 
diferenţa dintre comportamentul omului sănătos şi acela al omului suferind de o anumiă maladie. 
Întrucât în dezvoltarea ontogenetică (determinată genetic), desfăşurată în anumite condiții 
(interne şi externe), sistemul integrator suportă numeroase şi importante transformări, se deduce 
că şi actele comportamentale, bazate pe învăţare, vor dobândi, în consecinţă, un caracter dinamic 
corespunzător, inclusiv din motive legate de calitatea integrării interne (ceea ce se va reflecta în 
comportament). Tot ce influenţează semnificativ dezvoltarea şi funcţionarea sistemului integrator 
neuroendocrin se va reflecta în comportamentele individuale. Desigur, dacă un grup social se 
dezvoltă în circumstanțe asemănătoare, dezvoltarea sistemului integrator şi, prin aceasta, 
dinamica actelor comportamentale ale tuturor indivizilor ce îl compun, vor avea unele trăsături 


similare, dar nu identice. Această realitate se institue ca sursă a multor confuzii. 


Faza embrionară. Din perspectivă biologică, cea mai importantă etapă a dezvoltării 
ontogenetice se desfăşoară în primele trei luni de sarcină (faza embrionară). Aceasta întrucât în 
acest interval de timp se produce organogeneza (formarea sistemelor de organe, inclusiv a celui 
integrator), proces complex extrem de sensibil la influenţe interne (prin intermediul organismului 
matern) şi externe (mediul de viaţă al mamei). După această perioadă şi până la momentul 
parturiţiei nu se mai formează organe noi, ci cresc şi se dezvoltă cele deja formate (faza foetală, 
puternic marcată de factorul genetic ce a acţionat în faza anterioară) ; foetusul este mult mai puţin 
susceptibil faţă de influenţele interne şi externe, comparativ cu embrionul. Pentru exemplificare : 
dacă faza embrionară se desfăşoară în intervalul ianuarie-martie, temperatura mediului, lumina, 
alimentaţia şi bioritmurile mamei, influenţele câmpurilor şi radiaţiilor astrelor aflate deasupra 
zonei etc., vor face ca dezvoltarea embrionară să suporte importante influenţe (pozitive sau 
negative), conferind viitorului individ (cu precădere sistemului integrator, care deţine cea mai 
mare sensibilitate) anumite particularităţi ce se vor păstra toată viaţa, reflectându-se, mai cu 
seamă, în comportamente. Desigur, o fază embrionară desfăşurată într-o altă perioadă a anului, va 
determina alte particularităţi individuale, altele fiind condiţiile. Astfel se explică existenţa unor 
trăsături comune pentru toţi indivizii a căror fază embrionară s-a desfăşurat pe parcursul aceloraşi 
luni din an (zodia). Desigur, trebuie să avem în vedere şi faptul că aceleaşi trei luni succesive 


oferă condiţii neidentice pe perioade lungi de timp, ca şi de la o zonă geografică la alta. De 

asemenea, trebuie să facem distincţie netă între zodia astfel definită, care se bazeaza pe 
argumente ştiinţifice, şi « zodiacul » publicat zilnic în media, care urmăreşte sporirea 


optimismului individual. 


Ordinea nşterii. Aproximativ din luna a şasea de viaţă intrauterină, sistemul nervos al 
fătului este apt să recepteze anumiţi stimuli auditivi, vestibulari, mecanici (în sensul strict al 
termenului !) externi, dar mai cu seamă, este capabil să aibă anumite «trăiri», a căror 
complexitate sporeşte în lunile următoare, până la parturiție. Fiind scutit de toate servituţile 
existenţei, neavând nici măcar « grija » respiratului, fiind înconjurat de lichidul amniotic se simte 
aproape în stare de imponderabilitate etc., fătul trăieşte o stare de adevărată fericire (un adevărat 
Rai). Asemenea trăiri se stochează în depozitul de memorie individuală şi se vor repercuta asupra 
individului matur. Când vine momentul parturiţiei, mama pierde lichidul amniotic, fătul îşi simte 
greutatea reală, apoi începe travaliul, care nu este doar un efort al mamei, ci şi al fătului. Actul 
parturiţiei devine astfel o sursă de spaime pentru făt, o sursă de trăiri negative, traumatizante (un 
adevărat Iad), care şi ele se cantonează ca atare în memorie, punându-şi amprenta pe întreaga 
viaţă a individului. Desigur, primul copil născut suportă o traumă mai accentuată decât cei ce se 
vor naşte ulterior. Dar, ordinea naşterii poate avea şi alte consecinţe care îşi pot pune amprenta, 
după naştere, pe întreaga existenţă a individului (aceasta depinzând de comportamentul 
părinţilor). Naşterea primului copil reprezintă un eveniment remarcabil în viaţa familiei. Copilul 
devine centrul atenţiei, este înconjurat de grija deosebită a tuturor, i se satisfac toate dorinţele etc., 
încât, dacă l-am putea suspecta de raționamente mai elevate, el consideră că tot ce îl înconjoară îi 
aparţine, că el este « stăpânul ». Situaţia este de natură să-i genereze trăiri pozitive. Dar, după doi 
ani (să presupunem) apare al doilea copil, care va polariza grija familiei (deşi nu ca în cazul 
primului născut), în detrimentul celui dintâi. Acesta se simte detronat, frustrat şi nutreşte un 
sentiment de ură chiar faţă de cel ce i-a anulat calitatea de « stăpân » (şi nu sunt rare cazurile în 
care cel dintâi se manifestă agresiv fizic faţă de intrus). Când cei doi mai cresc şi intră, uneori, în 
relaţii conflictuale, părinţii îi cer celui dintâi să fie mai tolerant, mai înţelegător, el fiind mai mare 
etc. Naşterea unui al treilea copil va estompa starea conflictuală : detronând-ul pe cel de al doilea 
născut, cel dintâi se simte răzbunat şi se apropie suficient de mult faţă de ultimul venit, astfel 
încât, resetimentele lui faţă de mijlociu se reduc semnificativ . Toate aceste trăiri se vor regăsi, 


sub diverse forme, în comportamentele fiecăruia la maturitate. 


Spaţiul cultural. Câtă vreme comportamentele sunt învăţate, este firesc să acordăm 


importanţa cuvenită climatului şi nivelului cultural al mediului în care se formează un individ. 

Una este dezvoltarea unui copil care, atunci când e în stare să perceapă lumea, vede în jur rafturi 
cu sticle de băutură, şi alta atunci cînd rafturile sunt pline cu cărți ! Problema este destul de 


cunoscută pentru a mai insista asupra ei. 


Spaţiul geografic. Un copil care se naşte şi se formează într-o zonă înconjurată de munţi 
va avea mereu dorinţa să afl ce se află dincolo, pe când un altul, care se naşte la câmpie, nu are 
asemenea curiozităţi, lumea fiindu-i dată până la orizont. Că asemenea situaţii îşi pun amprenta 
pe trăiri, sentimente şi comportamente, ne-o poate dovedi, în creaţia literară, comparaţia dintre 


L.Rebreanu şi P.Istrati. 


Sistemul nervos vegetativ. Unii indivizi sunt simpaticotonici, alții parasimpaticotonici. 
Un exemplu la îndemână : cei dintâi se trezesc dimineaţa cu câteva minute înainte de a suna 
ceasul şi sunt gata de activitate, pe când ceilalți mai lenevesc un timp după semnal şi au nevoie de 


mai multă vreme pentru a intra în ritmul specific activităţii cotidiene. 


Sistemul endocrin. Parte a sistemului integrator, sistemul endocrin nu « colaborează » cu 
sistemul nervos, ci conlucrează cu el. Sistemul endocrin operează pe baza aceluiaşi tip de 
mecanism ca si sistemul nervos: actul reflex (endocrin). Există un cuplu neuro-endocrin cu 
valoare de centru suprem : hipotalamusul şi adenohipofiza. În afara hormonilor produşi de 
glandele endocrine periferice, sistemul nervos însuşi produce substanţe hormonale (ciberninele) a 
căror acţiune este nu numai locală. Calitatea şi cantitatea acestora determină importante 


particularităţi în special în procesul de învăţare. 


Atitudinile parentale. Din nefericire, cei mai mulți dintre părinți ignoră faptul că o 
dragoste exagerată, o tutelare prea grijulie faţă de copil poate să-i aducă acestuia nefericire în 
viaţa adultă. Despre complexul Oedip nu avem nimic de adăugat (nici nu ar fi posibil !) la cele 
scrise în literatură de la tragedia antică elenă (ex.Oedip rege), la Shakespeare (ex.Hamler) şi 
Dostoevski (ex.Fraţii Karamazov). La acest subpunct vrem să ne referim doar la atitudini mai 
simple, dar tot atât de importante. Dintr-o « dragoste » exagerată faţă de fiu, tutelarea permanentă 
a mamei poate duce la « îngroşarea cordonului ombilical » într-o asemenea măsură încît acesta, la 
maturitate, să ducă o viaţă de cuplu precară, tocmai datorită permanentei lui tentaţii de a-şi 
compara soţia cu propria mamă. Aceleaşi atitudini materne faţă de fiică, pot determina la aceasta 
din urmă un sentiment de « eliberare » atunci când, după majorat, ea îşi va lua viaţa pe cont 


propriu, de cele mai multe ori alegând căile cele mai puţin potrivite. Dacă tatăl se manifestă, din 

cele mai pure intenţii, foarte apropiat de fiică, şi aceasta vede în el un simbol, un etalon, ea va 


avea reale dificultăți în alegerea propriului ei soţ. 


VII. Categorii de comportamente umane 


Atragem atenţia de la început asupra caracterului pur didactic al unui asemenea demers. 
Fiinţa umană (ca şi cea animală, desigur la un alt nivel !) nu poate fi încadrată exclusiv într-o 
categorie comportamentală sau alta. Fiinţa umană este un univers aproape imprevizibil ! Cel mult, 
putem spune despre un subiect că aparţine « cu precădere », dominant deci, unei categorii sau 
alteia. Spre exemplu, un subiect, care din diverse motivații este submisiv, obedient chiar în 
raporturile cu şefii şi colegii la locul de muncă, poate să se manifeste în familie (şi de cele mai 
multe ori o şi face !) prin comportamente agresive, tiranice chiar. E şi asta o modalitate de 
defulare (în sens de compensare a frustrărilor din celălalt domeniu). În consecinţă, nu putem 


« pune mâna în foc pentru nimeni, nici chiar pentru noi înşine » ! 


Comportamentul submisiv. Cei ce manifestă acest comportament se caracterizează prin 
supunere fără comentarii în faţa « stăpânului » şi fără resentimente faţă de acesta şi acţiunile sale. 
Submisivul este un purtător de zgardă, lesa fiind în mâna celui care domină. El nu mimează 
supunerea şi nu se frământă în legătură cu statutul de dominat, ci acceptă cu detaşare, uneori chiar 
cu plăcere, starea în care se află şi pe care o consideră firească, necesară şi demnă de laudă. În 
tipologia psihosomatică el se dovedeşte a fi, de regulă, endomorf (picnic). De regulă, asemenea 
indivizi provin din familii cu un nivel spiritual modest, cu mai mulți fraţi, între care el este primul 
născut, familii în care s-a cultivat credinţa că ierarhiile sociale sunt de origine divină. Individual, 
se caracterizează prin parasimpaticotonie şi printr-o dinamică redusă a mobilităţii excitaţiei la 
nivel cortical. Desigur, submisivitatea poate să nu fie manifestarea cauzelor de mai sus, ci ea 
poate să survină în urma unei traume psihice (posibil şi fizice), sau ca urmare a unei decepţii 
sentimentale profunde. Din perspectivă socială, utilitatea lor este de necontestat : ei pot merge 
până la sacrificii majore în scopul îndeplinirii sarcinilor încredințate de stăpân şi nu deranjază pe 


nimeni cu prezenţa lor, întrucât opinii sau pretenţii nu prea emit. 

Comportamentul agresiv. Agresivitatea este o formă a instabilității emoţionale (facem 
precizarea că în sistemul nervos nu există o separație anatomică sau funcţională între inteligenţa 
academică şi cea emoţională (aşa cum susține Goleman); ceea ce el numeşte inteligență 
emoţională nu reprezintă altceva decât capacitatea de a-ţi gestiona corect emoţiile, şi aceasta nu 
presupune separare a centrilor !)). Cauzele apariţiei comportamentelor agresive sunt diverse : o 
copilărie nefericită petrecută, de regulă, în familii dezbinate, cu unul sau ambii părinți dependenţi 
de alcool, droguri etc., victime ale unor abuzuri, prezența complexului de inferioritate prost 
administrat, lipsa afecțiunii ş.a. Formele de manifestare sunt diverse, de la agresivitatea verbală, 
atitudinală, impulsivitate şi tendinţa de a domina, până la autoagresivitate. Datorită impulsivității, 
reacţiile lor sunt imprevizibile şi ei constitue un real pericol social, mai cu seamă în comunităţile 
de adolescenţi. Individual, agresivul este simpaticomimetic, cu mare mobilitate a stărilor de 
excitație, dominat de adrenalină, iar în psihosomatică se încadrează, de regulă, în tipul mezomorf 
(şi displastic). Integrat într-o activitate militară sau sportivă bine organizate şi conduse, 
deţinătorul unui astfel de comportament îşi poate reorienta agresivitatea în direcţia obţinerii unor 


rezultate pozitive (în război, în sporturi precum boxul, unele arte marţiale etc.). 


Comportamentul mimetic. Deţinătorii acestei categorii comportamentale pot fi întâlniți 
atât printre proşti şi mediocri, cât şi printre deştepţi. Din acest motiv, în psihosomatică sunt 
întâlniți în toate tipurile (mai rar în cel ectomorf), ceea ce susține ideea că ei nu sunt aparţinători 
nativi ai acestei categorii, ci sunt victimele unei educaţii profund false (primită, mai cu seamă, 
prin modele prost alese) . Pentru ei, viaţa este un joc la « cacealma » şi principiul după care se 
conduc este « scopul scuză mijloacele ». Mimeticii se orientează foarte bine în viaţă şi descoperă 
cu uşurinţă ce este mai prețuit în comportamentele umane în fiecare etapă a existenţei şi pe 
sănătoasă, dar pusă în slujba atingerii scopurilor proprii prin mijloace şi modalitaţi false, menite 
să inducă în eroare. Dacă, spre exemplu, se anunţă lansarea unei cărți de mare valoare, ei sunt 
prezenţi la eveniment, dar nu în spatele sălii, ci în faţă, la vedere, dacă este posibil chiar în 
câmpul camerei TV. Şi chiar cumpără cartea, dar aceasta va deveni obiect de fală în biblioteca 
proprie (pentru vizitatori) şi nu un mijloc de îmbogăţire spirituală. Chiar va pune mâna pe lucrare 
aproape zilnic, dar numai pentru a o şterge de praf. El vrea ca prin prezenţa la eveniment, prin 
achiziţionare lucrării lumea să îl considere a face parte din acea pătură a intelectualilor autentici 
printre care s-a învârtit. Alţii sunt tentaţi de titluri academice (aflate la modă !) şi, în modalităţi 


adecvate (false, frauduloase), obţin diplome de licenţă sau chiar doctorale. Această categorie de 

indivizi constitue cel mai mare pericol pentru societate. Din nefericire, mulţi —chiar prea mulți- 
chiar reuşesc să înşele lumea, afişând cât mai la vedere un « ambalaj » strălucitor care îmbracă un 
produs fără valoare autentică. Deţinătorul acestei categorii de comportament poartă un nume : 
impostor, gata oricând să accepte sinecura. Pentru el, sinecura este modul obişnuit de a exista şi 


suprema lui satisfacţie. 


Comportamentul compulsiv. Acesta se situează la limita patologicului, fără să-i aparțină 
de drept. Un asemenea comportament reprezintă primul pas spre nevroza obsesivă (patologică). 
Subiecţii aparţinând acestei categorii comportamentale prepatologice sunt mereu preocupaţi de 
acţiunile de care nu sunt siguri că le-au împlinit în mod corect, înainte de culcare verifică de mai 
multe ori fermitatea închiderii uşilor, a gazului, a apei de la robinet, modifică mereu poziţia 
tablourilor de pe pereţi etc., deşi toate acestea nu au nici o rațiune logică întrucât pe toate le-a 
verificat cu puţin timp înainte. Toate acestea exprimă discordanţa dintre dorinţele şi exigenţele 


morale ale subiectului. 


Comportamentul normal. Avem cel mai scurt comentariu de făcut în legătură cu această 
categorie. De ce? Tocmai pentru că ne este cu neputinţă să definim corect şi complet normalul ! 
Suntem în situaţia Organizaţiei Mondiale a Sănătăţii care defineşte sănătatea ca « starea de bine » 
a individului. Sintagma ni se pare cel puţin hilară, şi acesta este motivul pentru care renunțăm la 
definirea comportamentului uman normal. În fond, am putea afirma şi noi că un comportament 
normal este acela care nu deţine nici una dintre caracteristicile comportamentelor enumerate mai 
sus, ci pe toate, dar nu în acelaşi timp, nu în acelaşi grad şi nu în aceleaşi circumstanțe.. Dar, am 
fi total incorecţi, întrucât normalitatea frizează perfecțiunea. Şi care dintre noi poate spune că este 
perfect, adică normal? În ceea ce ne priveşte, noi nu ne putem asuma un asemenea risc ! Desigur, 
defectele descrise mai sus la diverse categorii comportamentale nu ne caracterizează, dar nici nu 
ne sunt total străine. Avem momente, chiar scurte etape în viață când suntem submisivi, agresivi 
etc., dar acestea nu ne domină. Rămânem la adevărul că omul cu comportament normal este acela 
car face ca între sublim şi ridicol, între Sisif şi Prometeu să nu existe crevase de netrecut, ci 


distanţe micronice. 

Autoevaluare 

1. Prin ce se poate argumenta discontinuitatea dintre bazele comportamentului uman, fata de 


comportamentul animal? 


2.. Care sint tipurile de cauze si cum pot fi ele diferentiate? 


3. In ce consta finalitatea comportamentelor? 


4. Care sint tipurile de invatare si prin ce se deosebesc ele? 


5. Sintem intelepti de la Natura, sau devenim intelepti ? 

